TORTURA: Bertsio ofiziala deseraikitzen. — Euskara\nTORTURA: Bertsio ofiziala deseraikitzen.\nIkusmina piztu du torturari buruz eginiko mahai inguruak, 8/2013 sumarioko auzipetuek antolatuta. Lorea Bilbao, Jon Mirena Landa eta Paco Etxeberria aritu dira «torturaren egia» azalarazten.\nIa goraino bete zen Hezkuntza Zientzien Fakultateko areto nagusia, atzo, torturari buruzko hitzaldiarekin. JON URBE / ARP\nEezinezkoa da bertsio ofiziala sinestea». Baieztapen horretara eraman du Jon Mirena Landa EHUko Zigor Zuzenbideko katedraduna torturaren inguruan egin duen ikerketak. Landak sinetsi arren Euskal Herrian torturatu dela, bertsio ofizialetik abiatu da hori arrazoitzeko. Paco Etxeberria auzi medikuak esan bezala, ez dadin «fede kontua» izan. Lorea Bilbao TATeko abokatuak ondo daki zertaz ari diren: testigantzetan eta Poliziaren diligentziatan oinarrituta, ustezko torturatzailea zenbaki profesionalarekin identifikatu eta epaileei salatuta ere, ez du erantzunik jaso izan. «Ez da ezer egiten». Horretarako ari dira lanean, egia hori gizarteari erakusteko. Beste erakustaldi bat egin zuten atzo EHUren Donostiako campuseko Filosofia eta Hezkuntza Zientzien Fakultatean, ia goraino betetako aretoan.\nEneko Compains EHUko Zuzenbideko irakasle eta 8/2013 sumarioko auzipetuak egin zituen moderatzaile lanak. «Adierazgarria da aretoa beteta ikustea. Europan, toki gutxitan piztuko du torturak Euskal Herrian pizten duen interesa», hasi zen. Bilbaok hitzaldi ugari eman izan ditu Euskal Herri horretan bertan. «Lehen aldia da hainbeste gazte ikusten ditudala torturari buruzko hitzaldi batean», esan zuen.\nCompainsen esanetan, urte luzetan torturaren errealitatea «ezkutatu» egin dute Espainiako Estatuan, baina ari da zerbait mugitzen. «Gezur ofizial hori erortzen ari da». Landak egindako ariketak agerian utzi zuen atzo «gezur ofizial» hori. Auzitegien zigorrik ez badago torturarik ez dela egon esaten dute sarritan iturri ofizial horietatik. Bila ibilita, hamalau sententzia irmo soilik aurkitu ditu Landak; 1985ekoa lehena, 2003koa azkena. Gehienak, 1984 arteko gertaerei buruzko ebazpena ziren. «Argazki ofiziala hori da: azken 20-30 urteetan ez dela torturarik egon».\nHorren aurka, 2000 eta 2008 arteko datuak erakutsi zituen. 1.231 pertsonak salatu zituzten torturak, eta horietako 957rekin jarri ziren harremanetan. Testigantzak auzi medikuen txostenekin, auzitegiko deklarazioekin eta bestelako dokumentazio batzuekin kontrastatu ondoren, ondorioztatu zuten patroi berari jarraitzen ziotela guztiek. Hau da, denek antzeko gertaerak kontatzen zituztela. Adibidez, poltsaren metodoa Guardia Zibilaren kasuan agertzen zela gehienbat. «Datuek esaten dute ez zela gezurra», esan zuen Landak. Ehunka pertsonak gauza bera kontatzen dutenean, bi aukera daudela: egia dela, edo, bestela, «historiako gezurrik sofistikatuena» dela salaketena.\nAuzi medikuak, epaileak...\nHainbat datu eman ostean, inkomunikazioak nola funtzionatzen duen azaldu zuen Bilbaok. Zein eskubide galtzen dituen atxilotuak, eta zer jarrera agertu ohi duten ustez hari laguntzeko dauden auzi mediku eta ofiziozko abokatuek. Polizia torturatzaileak gutxi batzuk direla nabarmendu zuen, eta, askotan, garai ezberdinetako testigantzetan deskribapen berdinak atera direla. Auzi medikuekin, gauza bera: «Lau edo bost daude, beti berberak dira. Dena justifikatzen dute». Testigantza bat ere eman zuen, maiatzean epaituko dituzten euskal herritarretako batena: «Tentsioa hartzeko ere nik eskatu behar izan nion. 'Zertarako?', erantzun zidan».\nTortura salaketa horiei balio «frogatzailea» eman nahian ari dira Etxeberria eta bere lankideak, Eusko Jaurlaritzak eskatutako ikerketan. Nola lan egiten duten azaldu zuen auzi medikuak: kasuz kasu, dokumentazioa bildu, testigantzak grabatu, froga dokumental eta perizialak bildu... «Dagoeneko gizarteko sektore ia guztien testigantzak ditugu: gazteenak, irakasleenak, sindikalistenak...». Hori ikertzeko betebeharra dutenen ardura ere seinalatu zuen Etxeberriak: «Gehien asaldatzen nauena da epaileari torturatu dutela esan eta hark diligentziarik ere ez irekitzea».\nIkerketa lan horien garrantzia nabarmendu zuen Landak, gerora, «egia sozial gisa, egia kuasi-juridiko gisa» agertu ahal izango delako hori gizartearen aurrean: «Torturatuek badakite torturatu dela. Torturatzaileek ere bai. Erronka da gizarteak ere jakitea hori». Horren haritik jo zuen Bilbaok ere: «Justizia ez da auzitegietan lortuko. Behar da erakundeen aitortza, eta esatea xede politikoak egon direla atzean».


Jerôme Paillard | Hizlariak\n1995. urtean egin zuen bat Canneseko Zinemaldiarekin, Marché du Film-eko Zuzendari Exekutibo gisa. Munduko zinema-merkaturik handiena deritzo gaur egun, eta horren bilakaera eta kudeaketa zuzentzea zen bere eginkizun nagusia. 2010ean sortu zen Ventana Sur, hots, Latinoamerikako filmetan espezializatutako lehen merkatua, eta bertako zuzendarikide da Jérôme Paillard.\nMatematika eta musikan lizentziatu ostean, oboe-jotzaile gisa jardun zen. Talentu handia zuen Paillardek musikari gisa, eta horren ondorioz, Erato konpainiako produktore izatera heldu zen. Aldi berean, musika editore gisa hasi zen lanean eta, besteak beste, Claude Debussy musikariaren lan osoen edizio bat jarri zuen abian. 1984ean, berriz, Erato Records konpainiako finantza-editore izendatu zuten. 1991n HEC MBA titulua eskuratu ondoren (Parisen), Eratoko Zuzendari Nagusi bilakatu zen.\nZuzendari ospetsuek sinatutako dozena bat film luze baino gehiago produzitu ditu: Jean-François Amiguet, Mehdi Charef, Souleymane Cissé, Maurice Pialat , Satyajit Ray, Jean-Charles Tachella ...\nCNC eta SACEM-eko zenbait komisiotan hartu du parte Jérôme Paillardek, Lausanneko ESCP-EAP, INA SUP eta Universidadde Avignon-en irakasle lanak egiten ditu; aholkulari gisa jarduten du eta Arte eta Letretako Zaldun da.\nDenbora errealean analisiak egiten dituen Semetric enpresako Presidente Exekutibo; sarrerak on-line saltzen dituen MusicGlue konpainiako Presidente, ... »\nEkonomia eta Enpresa Zientziatan lizentziaduna da, Deustuko Unibertsitatean. Ekintzailetzako estrategietan aditua da, eta 15 urte baino gehiagoko ... »\nMusicBrainz egitasmoko fundatzaile eta sortzaile nagusia da Robert, eta baita MetaBrainz Fundazioko presidente eta zuzendaria ere. Aipatu fundazioa ... »


Gabonetako kontzertua frontoian egingo da aurten - Orio - Karkara.eus\nGabonetako kontzertua frontoian egingo da aurten\nIñigo Gaiton 2021-12-18 09:00\nDanbolin Musika Eskolako ikasleek eta Salatxo Abesbatzak emango dute kontzertua hilaren 23an, 18:00etatik aurrera. Gonbita aurkeztu beharko da pilotalekura sartzeko.\nIzurriteak hala behartuta, Danbolin Musika Eskolako ikasleek eta Salatxo Abesbatzak frontoian emango dute Gabonetako kontzertua. Abenduaren 23an izango da, ostegunarekin, eta antolatzaileek adierazi dutenez, gonbita aurkeztu beharko da barrura pasa ahal izateko.\nOhi bezala, gabon-kantekin eta bestelako abestiekin osatuko dute egitaraua. Aurrena, ikasle gazteen hiru taldek hasiko dute emanaldia, eta ondoren, kantuko ikasleen txanda izango da. Amaitzeko, Salatxo Abesbatzak abestuko du, eta bukaera aldera, dantza-taldearekin batera interpretatuko dute Hator hator abestia.\nKontzertuak harrera ona izatea espero denez, antolatzaileek aforoa mugatzea erabaki dute. Hala, ikasle bakoitzak gonbita bat izango du nahi duen senide edo lagunari emateko. Gonbitarik ez dutenei, pilotalekura ez hurreratzeko eskatu diete, jende-pilaketak ekiditeko helburuarekin.


Maialen Basterrarentzat izan da otsaileko Ezetz Jakin lehiaketako saria - Busturialdeko Hitza : Busturialdeko Hitza\nMaialen Basterrarentzat izan da otsaileko Ezetz Jakin lehiaketako saria\nGuztira 85 pertsonak parte hartu dute otsailean, eta horietatik 47k erantzun dituzte galdera guztiak zuzen.\nGaur goizean eman du Berbalagunek otsaileko Ezetz Jakin lehiaketako saria. Guztira 85 pertsonak parte hartu dute otsailean, eta horietatik 47k erantzun dituzte galdera guztiak zuzen. Denak ondo erantzun dituztenen artean, Maialen Basterra Fernandez Gernika-Lumoko bizilagunak eraman du saria Boliña Hotela Jatetxearen eskutik.\nDagoenerako prest dute martxoko lehiaketa. Besteren artean, hileon, koronabirusari buruzko galderak erantzun beharko dituzte parte hartzaileek. Hurrengoan, Sasoie Jatetxeak emango du bi lagunentzako jatordua.


EHUk Zarauzko Hondakinen Mahaian parte hartuko du • ZUZEU\nAholkularitza teknikoa eta koordinazio lanak egiteaz gain, bertatik aterako den emaitzari bermea emango dio, akordioa eta kontsentsua lortzeko izpirituarekin sortu den Hondakinen Mahaiari\nJuan Luis Illarramendi Zarauzko alkatea erdian EHUko ordezkariekin\nZarautzen antolatu den Hondakinen Mahaian parte hartzeko Euskal Herriko Unibertsitateak eta Zarauzko Udalak hartu duten akordioa aurkezteko ekitaldia ospatu da EHUko Arkitektura Goi Eskola Teknikoan. Akordio hau Esparru Hitzarmen batean gauzatuko da hurrengo egunetan. Ekitaldian parte hartu dute: Juan Luis Illarramendi Zarauzko alkateak, Lauren Etxepare EHUko Arkitektura Saileko zuzendariak, Rafael Ajangiz EHUko Parte Hartuz ikertaldearen ordezkariak eta Iñigo Lizundia EHUko Arkitektura Saileko irakaslea eta lan taldearen koordinatzaileak.\n“Zarauzko Udal Gobernuak, aldez aurretik ez du inolako bilketa sistemarik proposatuko eta gainontzeko udal talde eta eragileekin sistema berria konsensuatuko da”\nOrain dela aste batzuk, ‘Hondakinen Mahai’ bat antolatzeko asmoa azaldu zuen publikoki Zarauzko Udalak. Mahai honen helburua, birziklapena bultzatu eta gaur egungo hiri hondakinen sailkatze selektiboaren tasa hobetzeko bilketa sisteman egin beharko diren aldaketetan ahalik eta kohesio handiena lortzea da. Gaur egun birziklatze tasa %40 ingurukoa da eta 2014. urtearen amaieran %70eko birziklatze tasa lortu nahi da.\nBertara, Udalean ordezkaritza duten alderdi politiko guztiak eta herriko gizarte eragile desberdinak gonbidatuak daude. Herrilan eta Ingurumeneko udal teknikariekin batera, Mahai horren koordinazio eta lanketa teknikoa burutzeko, kanpoko eragile bezala eta, botorik gabe, EHU gonbidatu du Udalak.\n“Zarauzko Udal Gobernuak, aldez aurretik ez du inolako bilketa sistemarik proposatuko. Horren ordez, helburua beti ipar bezala hartuz, gainontzeko udal talde eta eragileekin sistema berria konsensuatuko da”, azpimarratu du Juan Luis Illarramendi Zarauzko alkateak.\n‘Hondakinen Mahaiaren’ funtzioak honakoak izango lirateke:\nEgungo egoeraren datuen azterketa.\nHelburua lortzeko bidean aurkeztu daitezken proposamen desberdinen analisia eta hauen aldaketa edota proposamen berrien aurkezpen eta garapena.\nEman beharreko pausuen eta inplementazio faseen bateratzea.\nSistema berriaren irizpideen finkatzea, beti ere, helburuen lorpena eta bideragarritasun ekonomikoaren ikuspegitik.\nMahaiaren antolakuntza eta lan metodologia irekiak uzten dira lehen bileretan guztion artean adostu eta zehazteko asmoarekin.\nEgutegia ere irekia dago nahiz eta, hasiera batean, ondorengo kronograma hau betetzeko asmoa egon:\nMartxo-ekaina: Datuak aztertu eta proposamenak landu.\nIrailean: Sisteman egin beharreko aldaketak finkatu.\nUrrian: Adostutako bilketa sistemaren proposamena parte hartze prozesu batetara bideratu.\nAbendua – urtarrila: Adostutako bilketa sistema abian jarri.\nEta une oro, fase desberdinen inguruko hausnarketa, emandako pausuen egokitasunaren azterketa eta, aldaketak burutu ondoren, sistema berriaren emaitzen jarraipena eta sistemaren hobekuntzarako pausuen berrazterketa.\nEuskal Herriko Unibertsitatearen eginkizuna bikoitza izango denez (koordinazioa eta lanketa teknikoa), EHUren partetik bi Ikerketa taldek hartuko dute parte. Alde batetik, mahai gainean jar daitezkeen proposamen desberdinen azterketa eta ondorengo faseen jarraipen teknikoa, Arkitektura Sailaren barnean hiri hondakinen bilketa selektiboaren inguruan lanean ari den taldeak hartuko du parte. Eta bestetik, mahaiaren koordinazioaz, antolakuntzaz, metodologiaz, e.a., gizarte partaidetza prozesutan adituak den Parte Hartuz Ikerketa taldea arituko da.\nEHU eta Zarauzko Udalaren arteko erlazioa gain honen inguruan orain dela ia urte bete hasi zen. 2012ko urtarrilean, hiri hondakinen bilketa selektiboaren inguruan ikerketa proiektu bat martxan jarri zen Arkitektura Sailaren barnean. Ikerketa horren lehen fase teorikoa amaitu zenean, bigarren fasea garatzeko, hau da, udalerri konkretu baten azterketa egiteko, Zarauzko Udalari laguntza eskatu zitzaion eta Udalak eskainitako datu eta informazioarekin ikerketa lanak aurrera jarraitu zuen. Momentu honetan proiektu horrek bere bidea darrai.\nGauzak honela eta atzetik datorren harreman hau dela eta, Zarauzko Udala da orain dela aste batzuk EHUrekin kontaktuan jartzen dena, azken honen laguntza eskatuz eta Hondakinen Mahaian parte hartzeko proposamena luzatuz. Eskaera horretan, EHUk burutu beharko lukeen zeregina azaltzen dio EHUri eta, bai helburuekin, bai planteamenduarekin, guztiz bat datorrenez, EHUk bere partaidetza baieztatzen dio Zarauzko Udalari.\n“Azpimarratu nahi dugu Mahai horretan parte hartzeko gonbidapena interes eta ilusio handiarekin hartu dugula EHUko parte hartzaileak, korapilatua dagoen gai garrantzitsu honetan egin den moduan planteaturiko mahai bat aurrerapauso erabakigarri bat izan daitekeela uste dugulako. Eta ikuspegi horretatik, eskaera bat luzatu nahi diegu bertara gonbidatuak dauden alderdi eta eragile guztioi: Mahaia aurrera ateratzeko borondate eta konpromiso osoa jar dezatela, erronka polita baita”, dio Iñigo Lizundia lan taldearen koordinatzaileak.\nMartxoaren 12an lehen aldiz bilduko da Zarauzko ‘Hondakinen Mahaia’. Bertan EHUk aholkularitza teknikoa eta koordinazio lanak egingo ditu. “Hau laster espero den emaitzaren bermea izango da”, gaineratu du Juan Luis Illarramendi Zarauzko alkateak.\nJatorrizkoa ZuZarautz blogean\natez ate, Atez atekoa, EHU, Gipuzkoa, hondakinak, puerta a puerta, residuos, upv, Zarautz\n5 pentsamendu “EHUk Zarauzko Hondakinen Mahaian parte hartuko du”-ri buruz\nZarauzkoUdala 2013-03-07 18:29\nRT @zuzeu: .@ZarauzkoUdala-k hondakinen bilketa sistema adosteko mahai bat jarri du martxan, EHUren laguntzarekin http://t.co/fHFsagzm6F\nzuzarautz 2013-03-07 18:39\nmkla45 2013-03-07 19:19\nSuagaar 2013-03-07 19:29\nzarautz0zabor 2013-03-07 20:40


EAk polizia indarkeriaren biktimen legearen erreforma aztertu nahi du oinarriekin, biktimekin eta adituekin | Politika | Berria\nEAk polizia indarkeriaren biktimen legearen erreforma aztertu nahi du oinarriekin, biktimekin eta adituekin\nLegearen moldaketa Eusko Legebiltzarrean bozkatu aurretik, erreforma hainbat eragilerekin aztertzea proposatuko dio EH Bilduri. Iker Ruiz de Egino EAko bozeramaileak defendatu du "biktima guztiak berdinak" direla, eta legeak "guztien bizipenak" jasoko dituen kontakizuna eraikitzeko balio behar duela.\nPello Urizar Eusko Alkartasunako idazkari nagusia (eskuinean) eta Maddalen Iriarte EH Bilduren parlamentari taldeko bozeramailea (ezkerrea), agerraldi batean. / Juanan Ruiz/Foku\nEusko Jaurlaritzak eta Espainiako Gobernuak polizia gehiegikerien biktimen legea moldatzeko urratsak egitea adostu zuten, Madrilek legearen kontrako helegitea indargabetzearen truke. Bi gobernuek uztailaren 24an egin zuten bitariko bileran lortu zuten akordioa: Espainiako Gobernuak erretiratu egingo du aurretik Rajoyren gobernuak legeari jarri zion helegitea eta Jaurlaritzak zenbait moldaketa bultzatuko ditu legean, haren "segurtasun juridikoa" sendotzeko.\nZehazki, legeak eratzea aurreikusten duen Balorazio Batzordeari dagozkio aldaketa nagusiak. Batzorde horrek du babes eskaera aurkezten dutenei biktima izaera aitortzeko ardura. Batzorde horrek Espainiako Justiziaren eskuduntzetan esku hartzen duela salatu zuen PPren gobernuak Auzitegi Konstituzionalean. Hori hala ez dela argi uzteko moldaketak proposatuko ditu Jaurlaritzak. Alegia, legearen helburua ez dela giza eskubideen urraketa horien egileak identifikatzea, baizik eta biktimen aitortza eta erreparazioa egitea. Moldaketa proposamen hori, baina, Eusko Legebiltzarrak onartu beharko du.\nLege erreforma dela-eta zein jarrera hartu erabaki aurretik, moldaketa hori oinarriekin, biktimekin eta adituekin aztertzea proposatuko dio EAk EH Bilduri. Hala adierazi du gaur Iker Ruiz de Egino EAko bozeramaileak. Haren esanetan, legeak ez luke soilik biktimak aitortzeko balio behar. Aitzitik, biktima guztien "bizipen guztiak" bilduko dituen kontakizuna eraikitzeko baliabidea izan behar du. "Guk beti defendatu dugu biktima guztiak berdinak direla, biktimen tokian jarri behar garela, eta enpatia ariketa egin behar dela".\nRuiz de Eginok bozka erabaki aurretik proposamena alde desberdinekin aztertzearen garratzia nabarmendu du. "Ekintzen zergatiak eta egindako bidea azaltzeko gaitasuna izan behar da".\nEAEn 1978 eta 1999 artean jatorri politikoko indarkeriaren giza eskubideen urraketen biktimak aitortu eta ordain emateko legea 2016ko uztailean onartu zuen Eusko Legebiltzarrak. EAJk eta PSE-EEk babestu zuten, PPk eta UPDk kontra bozkatu zuten, eta EH Bildu abstenitu egin zen, Espainako Estatuaren indarkeria ekintzak argitzeko ahalegin handiagoa egin behar zela argudiatuta.


Txina lepoko bilgarri izotz paketeak fabrika eta fabrikatzaileak | Huanyi\nLepoan sorbaldako izotz paketea\nZiurtagiria: SGS MSDS FDA CE REACH\nNeurria: 35 * 16cm\nKolorea: Neurrira egindako kolorea: morea, berdea, gorria\nLogotipoa: pertsonaliza daiteke\nHornikuntza gaitasuna: 200000 Pieza / Pieza hilean\nAukeratutako luzera desberdina.\nNeurria:35 * 16cm\nKolore: Pertsonalizatutako kolorea: morea, berdea, gorria\nLogotipoa: Pertsonaliza dezake\nHornidura gaitasuna:200000 Pieza / piezak hilean\nAukeratutako luzera desberdina. Bilgarria bere lekuan mantentzen da oinez, zutik edo eserita dagoen bitartean. Hotza edo hotza lepoan eta sorbaldan biltzeko, gorputza eta arima erlaxatzen, gaztetzen eta berreskuratzen lagun zaitzake.\n1. 10 urteko esperientzia OEM, ODM, kolore pertsonalizatua, logotipoa, paketeak. Iradokizun profesionalak eman ditzakezu, gel pack mina arintzeko produktuetarako irtenbide onena garatzen lagun zaitzake.\n2. Fabrikak 20 ekoizpen-lerro baino gehiago ditu, lehengai ugari eta kolorezko ehunak, Serigrafia tailerrak logotipoan zure eskakizunak bete ditzake. Gainera, gure betebeharreko poltsa pertsonalizatzen dugu guk zure produktua garbi biltzeko.\n4. Atzeko izotz paketeak, sorbalda izotzak, hemorroideak gel paketeak lortzeko, gure lantegiak tamaina eta forma desberdinak ditu aukeratzen duzunerako, jende gehiago sar daiteke.\n1. Laginaren onarpena.\n2. Bezeroak% 30 gordailua edo LC irekia egin gure Pl.\n3. Bezeroak gure pp lagina onartzen du, eta beharrezkoa bada testen txostena jaso.\n4. Ekoizpen denbora\n5. Antolatu bidalketa.\n6. Hornitzaileak beharrezko dokumentuak antolatu eta dokumentu horien kopia bidali .. Bezeroaren efektuen saldaren ordainketa ..\n7. Hornitzaileak jatorrizko dokumentuak bidali edo telexak ondasunak askatzen ditu.\n8. Kalitatearen bermea, bidalketaren ondoren 60 egunetarako.\nAurreko: Izotz paketea uhalarekin\nHurrengoa: Hemorroide izotz paketea\nLepoko eta Sorbaldako Izotz Pakerik Onena\nIzotz paketea lepoan eta sorbaldako minetarako\nIzotz paketea lepoko minerako\nLepo lasaigarria Wrap


189/2019 DEKRETUA, azaroaren 26koa, Toki Administrazioekiko Harremanetarako eta Administrazio Erregistroetako zuzendaria kargutik kentzea xedatzeko dena. - Eusko Jaurlaritza - Euskadi.eus\n189/2019 DEKRETUA, azaroaren 26koa, Toki Administrazioekiko Harremanetarako eta Administrazio Erregistroetako zuzendaria kargutik kentzea xedatzeko dena.\nArtikulu bakarra Elixabete Echanove Landajuela andrea Toki Administrazioekiko Harremanetarako eta Administrazio Erregistroetako zuzendari kargutik kentzea, beste kargu bat beteko baitu Administrazioan, eta egindako lanagatik eskerrak ematea.\nJaurlaritzari buruzko ekainaren 30eko 7/1981 Legearen 18.j), 26.6 eta 29. artikuluetan ezarritakoaren arabera, Gobernantza Publiko eta Autogobernuko sailburuaren proposamenez eta Jaurlaritzaren Kontseiluak 2019ko azaroaren 26an egindako bilkuran proposamena aztertu eta onartu ondoren, hau:\nDekretu honek 2019ko azaroaren 30etik aurrera izango ditu ondorioak.\nIkus: 235/2013 DEKRETUA, apirilaren 16koa, Toki Administrazioekiko Harremanetarako eta Administrazio Erregistroetako zuzendaria izendatzeko dena.


Ardao solidarioa aurkeztu dabe Vhio-n sarkomak ikertzen laguntzeko asmoz\nBizkaie! 2021-03-17 11:40\nArdao solidarioa hemen topauko dozue.\nBizkaie! 2021-03-17 10:29\nBideo laburrak izango dira Covid Off kanpainearen ardatza.\nJesus Mari Lazkanoren obra panoramikoa heldu da Itsasmuseumera\nBizkaie! 2021-03-17 08:35\nBlboko Arte Eder Museoagaz lankidetzan ipini dabe Bilbo MMX.\nTopaklown 2021 Durangon, martiaren 31tik apirilaren 3ra\nBizkaie! 2021-03-17 08:14\nZazpi talde, 14 saio 4 egunetan.\nAna Urkizaren ‘Garen hori’ liburuaren aurkezpenean parte hartu dau Basque Teamek\nBizkaie! 2021-03-17 07:50\nBasque Teameko Olatz Legarzak goi mailako euskal kirola jorratu dau.\nGizon beltz bat erasotzeagatik hainbat pertsona epaituko dituzte Bilbon\nArgia 2021-03-17 00:00\nAsteazkenean egingo da epaiketa. SOS Arrazakeria Bizkaiak elkarretaratzea deitu du erasotuari babesa helarazteko.\nElkarretaratzea deitu dute Bilboko San Inazio auzoan gertatutako azken eraso matxista salatzeko\nBilobak taldeak, San Inazio auzoko talde feministak, joan den astelehenean gertatutako eraso matxista salatzeko kontzentrazioa deitu du asteazkenean, Levante plazan arratsaldeko 19:00etan.\nZamudioko BIOLAN enpresan eguneko 20 mila test serologiko egiteko gaitasuna dabe\nBizkaia Irratia 2021-03-17 00:00\nCOVIDaren kontrako antigorputzak daukaguzan jakiteko test serologikoak garandu dabez Zamudioko BIOLn enpresan. Odol tanta bat hartuta jakin geinke hamar minutu baino gitxiago pasauta, immunea garen edo ez. Asier Albizu BIOLAN enpresako zuzendariak datu guztiak emon deuskuz. Farmazietan egin daiteken proba bat dan arren, hemen, Euskadin, oraindik farmazietan ezin daiteke egin. Enpresek, ordea, test honeek erosi leikiez eta testak euren beharginen artean egin. BIOLANen Ekuador, Txile, Maroko, eta Tailandiagaz be hartuemonetan dabil testak saltzen. Proteina bat erabilten dabe test ...\nFitur 2021 saria emon deutse Ermuko Inguru Abentura enpreseari\nAurton estaduko turismo azokarik handiena egin egingo da eta dagoeneko saritutako kolektibo batzuk ezagutu doguz. Horreetariko bat Arabako La Lezen arroilen jaitsierak eskaintzen dauzen Inguru Abentura enpresa bizkaitarra da. Ermuko enpresa honetako kidea dan Ianire Sagredok azaldu deuskunez errekonozimenduagaitik oso pozik dagoz. Arroilen jaitsiera hau kobazulo handi baten barruan eskaintzen dabe eta horretarako fisikoki ondo egotea komeni dala adierazo deusku Sagredok.\n"Txakolinaren aurtongo amabitxi-aitabitxiak zurigorriak izango dira"\nSan Jose egunez egingo dabe aurtongo uztearen aurkezpena Bakion, ohi dan lez. Laster jakingo da nortzuk diran amabitxi-aitabitxiak, baina zurigorriak izango dirala aurreratu deuskue. Herriko makina bat konturen ganean egin dogu berba Amets Jauregizar alkateagaz.\nLander Torrealdai: "Hasi nintzanean ez neban pentsauko hainbeste partidu jokatuko nebazanik"\nLander Torrealdaik hamahiru denboraldi daroaz Gernikako lehen taldean. Kapitainak laurehungarren partidua jokatu eban aurreko asteburuan Urbietan Sestaoren aurka baina ezin izan eban zale guztien berotasuna jaso. Hirugarren mailako lehen fasea sailkapeneko lehen postuan amaituta, mailaz igotzea da Lander Torrealdairen eta bere taldekideen helburua. Gernikako kapitainagaz egin dogu berba Jokoan tartean.\nSantutxuko familia bat etxe kaleratze arriskuan dagoela salatu du Alde Zaharreko Etxebizitza Taldeak\nLeonor, haren senarra eta adin txikiko hiru seme-alabak etxetik kaleratu nahi dituzte apirilaren 15ean. Bilboko Alde Zaharreko Etxebizitza Taldearen (AZET) eskutik eman dute ezagutzera beren kasua, eta egoeraren aurrean bizileku duina bermatu diezaieten, exijentziak helarazi dizkiete etxejabeei eta instituzioei. Mezuak ez du ekibokoetarako tokirik uzten: “Ez dugu behar lo egiteko tokia, bizitzeko tokia baizik”.\nPandemiaren eragina euskal lankidetzan\nBizkaia Irratia 2021-03-16 14:00\nMundu mailako pandemiak urtebete bete dauanean, Euskadiko Garapenerako GKE-en Koordinakundeak `Urtebeteko pandemiaren eragina euskal lankidetza lanean ari den herrialde kalteberetan´ izeneko txostena prestau dau. Txostena aztertu dogu Esther Calvo Euskadiko Garapenerako GKE-en Koordinakundeko bozeroaleagaz.\nEta heu nor haiz?\nOskar Kaballero 2021-03-16 13:41 Iritzia\nKultura, hizkuntza, historia eta lurraldetasuna euren artean bilbatuz, nazio baten nortasuna egiten dute. Zer daki hemengotzat jo ahal dugun gizarteak horretaz? Are gehiago, estatu Espaniarreko ahalmentxo baten sare publikoko "D" ereduko ikasleriak, baita arlo pribatutzat jotakoek ere, euskaraz ikasten duen hizkuntza eredukoak? Idazle baten izenaz, musika talderen batez, antzelanen batez, filmen bat gutxi izanda ere, zer?\nErantzunak: 1 (Txikitero)\n‹‹ Aurrekoak 1 2 3 4 ... 135 136 137 138 139 140 141 142 ... 2581 2582 2583 2584 Hurrengoak ››


Zure enpresan Datuak Babesteko delegatua kontratatu beharrean zaudete?\nAraudi berriak ez du bereizketarik egiten eteen eta enpresa handien artean, DBD bat izateko orduan, profil hori sartzeko baldintza datu-motan oinarritzen baita.\nEz zaitzatela nahasi burokraziarekin\nEkintzailetzan hasteko eta jarduera ekonomikoa burutzeko aurkeztu beharreko eredu fiskalei buruzko gida\nGSEFek, Gizarte Ekonomiaren Munduko Foroak, Bilbo gizarte-ekonomiaren hiri protagonista bilakatu du aurten. Hiru egunetan zehar, enpresek, elkarteek eta Administrazioak beren esperientzien, eskaeren, ametsen eta arrakasta-kasuen berri eman diote munduari.\nEuskal enpresek beren etorkizunaren inguruan ikuspegi ezkorra izaten jarraitzen dute, 2018ko laugarren hiruhilekoari dagokionean. Nahiz eta urte honetan geratzen den denboran, badirudi enpresek inbertsio-bolumena ez ezik, langile-kopurua ere gehitzeko asmoak dituztela.\nEuskal Herriko 2017ko ekonomiari buruzko txostenaren arabera, LABORAL Kutxako Azterlanen Zerbitzuak osatuta, munduko ekonomia sendotu egin da 2017. urtean zehar, %3,8ra arteko hazkuntza erritmoarekin.\nEnpresa batek merkatuan biziraun dezan edo hazten jarrai dezan, inbertitu eta bere lehiakortasuna hobetu behar du. Azken batean, berritu egin behar du. Baina berrikuntzak gastu handia eskatzen du, eta konpainia guztiek ezin diote gastu horri aurre egin. Horregatik, dauden finantza-aukera guztiak ezagutzea komeni da. Daniel Pardo Farsens enpresako zuzendari eta sustatzaileak, erronka handi horri irtenbidea […]\nKooperatiba bat eratzeko egin beharreko 10 urratsak\n1-Enpresaren izena egiaztatzea: Telematikoki egiten da Enplegu eta Gizarte Segurantza Ministerioaren Kooperatiba-sozietateen Erregistroan eta, Euskadiren kasuan, Euskadiko Kooperatiben Erregistroan. Izen berdineko kooperatibarik ez dagoen ziurtagiria eskatu behar da, dagoeneko erregistratuta egon baitaiteke kooperatibarako aukeratutako izena. Hiru izen jartzeko aukera dago; kasu horretan, lehenengo izena izaten da lehentasuna duena. Dagokion ziurtagiria eman ondoren, eskatzailearentzako gordeta geratzen da […]\nMondragon Assembly: “Kudeaketa partekatua”\nUrratsez urrats… lehiatu COMPYTErekin


Hainbat ehun sortzen dituzten zelula amak | Consumer\nHainbat ehun sortzen dituzten zelula amak\nIkertzaile estatubatuarrek espermatozoideen zelula aitzindariak berrprogramatzen dituzte, hainbat ehun sortzeko gai izan daitezen\nMota guztietako ehunak lortzeko zelula amak dituen iturri oparoa da, batez ere arazo etikorik gabea. Gaur egungo biozientziaren ametsetako bat da, eta errealitate bihurtzeak urrats garrantzitsua ekarriko luke medikuntza birsortzailera. Azken urteotan, loa posible dela frogatu dute zenbait ikertzailek irakiten ari diren arlo horretan, nahiz eta oraindik urrun dagoen. Hala ere, zertxobait gehiago hurbiltzen du, odol-hodi funtzionalak, bihotz-ehun uzkurkorra, nerbio-zelulak eta arratoi-barrabiletan dauden zeluletatik beste zelula-mota batzuk sortzea lortu duen talde baten lanak.\nZelula amen bankua\nOrganismo heldu batetik zelula amak lortzea ez da berria; izan ere, hezur-muineko zelula amak aspaldi erabiltzen dira tratamendu onkologikoetan, adibidez, pazientearen odol-zelulak birsortu behar direnetan. Helduen gorputzean dozenaka zelula ama mota ezagutzen dira eta oraindik gehiago daudela uste da. Hala ere, zelula ama heldu horietako bakoitza organismoan espezializatzen da ehun mota jakin bat sortzen: odola, azala, hesteetako epitelioa edo muskulu eskeletikoa, besteak beste. Aldiz, egun gutxiko enbrioietatik lortzen diren zelula amak gai dira gorputzeko ehun guztiak sortzeko, eta ahalmen horrek ahalbidetzen du, hain zuzen, haurtxoa garatzea.\nAplikazio medikoen ikuspegitik, enbrioi-zelula amak dira interesgarrienak. Baina arazo etikoak direla eta, oso zaila da haiekin lan egitea. Irtenbide nabaria da zelula ama helduek ehun-mota asko sortzeko gaitasuna lortzea. Posible da hori? Hori dela eta, zelula ama heldu bakoitzak bere ehun mota sortzen duen 'programa' ez da ezagutzen. Gainera, zelula ama helduak aztertzea ez da batere erraza: urriak dira eta organismoan identifikatzen zailak, eta aurkitu ondoren, ez dira batere errazak ehun funtzional bihurtzeko.\nMASCek odol-hodi funtzionalak, bihotz-ehun uzkurkorra eta nerbio-zelulak sortu zituztenBaina horrek ez die eragotzi ikertzaileei zortea probatzea. Azken urteotan, zenbait taldek frogatu dute zelula ama heldu batzuk aldakorrak direla. Giza plazentatik datozen zelula amak nerbio-zelula, odol-hodi, gibel-zelula, kartilago, hezur eta bihotz-muskulu bihurtu dira. Hezur-muineko zelula amek ere beste zelula espezializatu batzuk sor ditzakete, leukozitoez, globulu gorriz eta odoleko plaketez gain. Zelula ama mesenkimaletatik, hezur-muinetik, gantz-ehuna, azala, kartilagoa eta muskulua lortu dira.\nHainbat ehun sortzeko gaitasuna duten zelula ama helduen beste iturri bat espermatozoideen zelula aitzindariak dira. Azken zelula horiekin lan egin du Shahin Rafii, Cornellgo Unibertsitatekoa eta Howard Hughes Institutukoa (AEB) buru dituen taldeak. ), joan den irailaren 20an bere emaitza Nature aldizkarian argitaratzen duela. Rafiik saguaren espermatozoideen zelula aitzindariak 'birprogramatzea' lortu du. Hala, zelula ama pluripotente bihurtu dira, eta MASCak (espermatogonietatik eratorritako zelula ama helduen ingelesezko siglak) deitu diete.\nIkertzaileek diote giza zelulekin gauza bera egitea lortuko balitz, zelula ama heldu horiek gaixotasun kardiobaskularren, neurodegeneratiboen (parkinsona edo alzheimerra), diabetesaren edo minbiziaren aurkako terapietan erabil daitezkeela, gutxienez, gizonezko gaixoentzat. Zehazki, MASCek odol-hodi funtzionalak, bihotz-ehun uzkurkorra eta nerbio-zelulak sortu zituzten, besteak beste.\nIkertzaileek MASC zelulak ere injektatu zituzten geroago eme helduetan ezarri zituzten sagu-enbrioietan, eta, enbrioiak garatu zirenean, ikusi ahal izan zen nola bereizi ziren MASCak ehun-mota askotan. Ikertzaileek Naturen ondorioztatu dute zelula ama horiek benetan berrprogramatu daitezkeela beste ehun batzuk sortzeko.\nJoan hurrengo orrira: Orratz bat lastategian »\nEhunak espermatogoniak investigadores-eu madre-eu zelulak


kritiken hemeroteka » Abuztuaren 15eko bazkalondoa\n« Garai garratzak | Ez damutzeko liburua bat »\nAbuztuaren 15eko bazkalondoa / Joxe Austin Arrieta / Elkar, 1985\nAbuztuaren 15eko bazkalondoa Adriano de Mata / hirinet.net, 2013-11-15\nAspaldiko harribitxia dugu nobela hau. Berez, 1965eko abuztuaren 15eko bazkalondo sargoritsuan gertatutakoa kontatzen du: arratsalde hasberri honetan (10. or.) hasi eta zazpiak eta laurdenetara arte, Donostian, familia abertzale eta euskaltzalearen baitan, noiz eta Francoren garaian.\nFamilia sukaldean bildurik, arrebak harrikoa egiten, dantza eta kantaren ordua, patioko hotsak… Bazkalondoaren deskribapen hutsak ez ezik, baina, mota guztietako oroitzapenek osatzen dute nobela eta, hala, protagonista ume denetik hamasei urte egin arteko denbora hartzen du: aitonarekin batera emandako orduak, ume-garaiko jokoak, ahizparen ezkontza, seminarioa… Bide batez esan dezagun protagonista apaizgaia dela. Bere buruari etengabe hika ari zaio-eta, haren izenik ez dugu ezagutzen.\nOroitzapenei dagokienez, bosgarren atalera arte protagonistaren beraren oroitzapenez gain aitarenak ere ageri dira, gerra-garaikoak batez ere, eta tarte handiagoa du mahai inguruan bildurik den familiak. Hurrengo bost ataletan, ostera, protagonistaren oroipenak soilik ageri dira, batez ere erlijioarekin lotutakoak. Nobela, berez, horixe baita: bazkalondoa bera eta oroitzapenak tartekaturik.\nLehen, bigarren eta hirugarren pertsonak tartekatzen ditu Arrietak eleberri osoan zehar, trebetasun handiz tartekatu ere. Aipagarria ere bada garai baten adierazgarri dela nobela, besteak beste ortografiagatik: hestu, hilargia, haundia, batetan, farre-algarak, painelua, bederatzi t’erdiak, pasilo, pakea, orroea… Dena den, hori ez da arazo izango laurogeigarren hamarkadako maisulanaz gozatzeko.


Petit-Noir - Wikipedia, entziklopedia askea.\nChemin, Longwy-sur-le-Doubs, Asnans-Beauvoisin, Les Hays, Mouthier-en-Bresse, Neublans-Abergement, Fretterans eta Annoire\n535 (%48.6) 558 (%50.7)\nPetit-Noir Frantziako udalerria da, Jura departamenduan dagoena, Borgoina-Franche-Comté eskualdean. 2013an 1.159 biztanle zituen.\n2007an Petit-Noir udalerrian erroldatutako biztanleak 1.159 ziren. Familiak 452 ziren, horien artean 116 pertsona bakarrekoak ziren (60 bakarrik bizi ziren gizonak eta 56 bakarrik bizi ziren emakumeak), 168 seme-alabarik gabeko familiak ziren, 140 seme-alabak dituzten bikoteak ziren eta 28 seme-alabak dituzten guraso-bakarreko familiak ziren.\n2007an 518 etxebizitza zeuden, 455 familiaren etxebizitza nagusia ziren, 33 bigarren erresidentzia ziren eta 30 hutsik zeuden. 488 etxeak ziren eta 26 apartamentuak ziren. 455 etxebizitza nagusietatik 378 bere jabearen bizilekua ziren, 73 alokairuan okupaturik zeuden eta 4 doan lagata zeuden; 3 etxek gela bat zuten, 14 etxek bi zituzten, 65 etxek hiru zituzten, 150 etxek lau zituzten eta 223 etxek bost zituzten. 372 etxek euren parking plaza propioa zuten azpian. 208 etxetan ibilgailu bat zegoen eta 207 etxetan bat baino gehiago zituzten.\nPetit-Noir udalerriko biztanleria-piramidea 2009an .\n2007an lan egiteko adina zuten pertsonak 714 ziren, horien artean 448 aktiboak ziren eta 266 inaktiboak ziren. 448 pertsona aktiboetatik 416 lanean zeuden (256 gizon eta 160 emakume) eta 32 langabezian zeuden (7 gizon eta 25 emakume). 266 pertsona inaktiboetatik 85 erretiraturik zeuden, 56 ikasten zeuden eta 125 "bestelako inaktibo" gisa sailkaturik zeuden.\n2009an Petit-Noir udalerrian 452 unitate fiskal zeuden, 1.114,5 pertsonek osaturik. Pertsona bakoitzeko diru-sarrera fiskalaren mediana urteko 15.755 euro zen.\n2007an zeuden 43 komertzioetatik, 1 janari enpresa zen, 2 bestelako produktu industrialen fabrikazioko enpresak ziren, 6 eraikuntza enpresak ziren, 11 ibilgailuen saltze eta konpontze enpresak ziren, 2 garraio enpresak ziren, 3 ostalaritza eta jatetxe enpresak ziren, 1 finantziazio enpresa zen, 2 higiezinen enpresak ziren, 4 zerbitzu enpresak ziren, 3 administrazio publikoko enpresak ziren eta 8 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 12 zerbitzu publikoetatik, 1 posta bulegoa zen, 1 ibilgailuen konpontzeko eta nekazaritza tresnetako lantokia, 3 igeltseroak, 1 margolaria, 1 zurgina, 2 iturginak, 1 ile apaindegia eta 2 jatetxeak.\n2000. urtean Petit-Noir udalerrian 23 nekazaritza-ustiategi zeuden, 770 hektarea erabiltzen.\nBNF: 152587781 (data)


Cardet - Wikipedia, entziklopedia askea.\n35 hizkuntza hedatua bildua\nBarruti Alèseko barrutia\nKantonamendu canton of Lédignan\n44°01′36″N 4°04′49″E / 44.0267°N 4.0803°E / 44.0267; 4.080344°01′36″N 4°04′49″E / 44.0267°N 4.0803°E / 44.0267; 4.0803\nCassagnoles, Lédignan, Lézan, Massanes, Ribaute-les-Tavernes eta Saint-Jean-de-Serres\n876 (2018ko urtarrilaren 1a)\n456 (%52.1) 415 (%47.4)\nCardet (okzitanieraz Cardet, frantsesez eta ofizialki: Cardet) Okzitaniako udalerri bat da. Administratiboki Frantziako Gard departamenduan dago, Okzitania eskualdean. 2013an 865 biztanle zituen.\n2007an Cardet udalerrian erroldatutako biztanleak 809 ziren. Familiak 324 ziren, horien artean 82 pertsona bakarrekoak ziren (39 bakarrik bizi ziren gizonak eta 43 bakarrik bizi ziren emakumeak), 113 seme-alabarik gabeko familiak ziren, 113 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 402 etxebizitza zeuden, 333 familiaren etxebizitza nagusia ziren, 46 bigarren erresidentzia ziren eta 23 hutsik zeuden. 368 etxeak ziren eta 31 apartamentuak ziren. 333 etxebizitza nagusietatik 237 bere jabearen bizilekua ziren, 77 alokairuan okupaturik zeuden eta 19 doan lagata zeuden; 2 etxek gela bat zuten, 12 etxek bi zituzten, 43 etxek hiru zituzten, 107 etxek lau zituzten eta 170 etxek bost zituzten. 264 etxek euren parking plaza propioa zuten azpian. 147 etxetan ibilgailu bat zegoen eta 156 etxetan bat baino gehiago zituzten.\nCardet udalerriko biztanleria-piramidea 2009an .\n2007an lan egiteko adina zuten pertsonak 485 ziren, horien artean 349 aktiboak ziren eta 136 inaktiboak ziren. 349 pertsona aktiboetatik 302 lanean zeuden (175 gizon eta 127 emakume) eta 46 langabezian zeuden (20 gizon eta 26 emakume). 136 pertsona inaktiboetatik 46 erretiraturik zeuden, 36 ikasten zeuden eta 54 "bestelako inaktibo" gisa sailkaturik zeuden.\n2009an Cardet udalerrian 326 unitate fiskal zeuden, 847,5 pertsonek osaturik. Pertsona bakoitzeko diru-sarrera fiskalaren mediana urteko 16.258 euro zen.\n2007an zeuden 58 komertzioetatik, 4 janari enpresak ziren, 4 bestelako produktu industrialen fabrikazioko enpresak ziren, 15 eraikuntza enpresak ziren, 11 ibilgailuen saltze eta konpontze enpresak ziren, 1 garraio enpresa zen, 7 ostalaritza eta jatetxe enpresak ziren, 3 finantziazio enpresak ziren, 1 higiezinen enpresa zen, 6 zerbitzu enpresak ziren, 2 administrazio publikoko enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 19 zerbitzu publikoetatik, 1 posta bulegoa zen, 3 ibilgailuen konpontzeko eta nekazaritza tresnetako lantokiak, 7 igeltseroak, 1 iturgina, 4 argiketariak, 1 eraikuntza enpresa eta 2 jatetxeak.\n2009an zeuden 6 establezimendu komertzialetatik, 3 okindegiak, 1 arropa denda zen, 1 kirol-denda zen eta 1 lore-denda zen.\n2000. urtean Cardet udalerrian 38 nekazaritza-ustiategi zeuden, 400 hektarea erabiltzen.\nRibaute-les-Tavernes (1,3 km)\nMassanes (2,7 km)\nLézan (2,8 km)\nSaint-Jean-de-Serres (3,7 km)\nCassagnoles (4,1 km)\nMassillargues-Attuech (4,5 km)\nLédignan (4,6 km)\nMaruéjols-lès-Gardon (4,7 km)\nCanaules-et-Argentières (5,5 km)\nBagard (5,7 km)\nVézénobres (5,7 km)\nSaint-Bénézet (6,0 km)\nBNF: 152547097 (data)\nOrriaren azken aldaketa: 16 urria 2021, 05:08.


Drindots Argentinan from GITB on Vimeo.\nPublicado por Gu euskaldunak gara... en 7:22 No hay comentarios:\nKainek bekaitza mundura ekarri zuenetik denok sentitu izan omen dugu inoiz edo behin.\nHistoria, mitologia, Biblia, adibidez beteak daude.\nJose, Egiptoko Printzearen istorioak kontatzen du Jose bere aita eta anaiekin bizi zela.\nOso haur berezia zen, ametsak interpretatu zitzakeen eta. Gainera seme txikiena zen eta bere aitarentzat semerik kutunena zela pentsatzen zuten beste hamar anai-arrebek.\nHazi ahala gero eta seme kutunagoa bihurtu zen Jose eta anaiek gero eta gorroto handiagoa zioten, jeloskor zeuden, bekaitzak haien bihotzak jaten zituen.\nBekaitza hain handia zen, Jose hiltzea erabaki zuten.\nHori egiteko, Jose basamortura eraman zuten, baina bidean, plana aldatu zen eta merkatariei esklabo saldu zieten. Aitari hilda zegoela esan zioten.\nHorrela Egiptora iritsi zen eta Faraonen ondoan lan egin zuen.\nJoseK arrakasta handia zuen eta bere dohainarekin Faraoia eta Egipto salbatu zituen. Oso pozik bizi zenean bere aita eta bere anaiak miseria gorrian agertu ziren eta Josek barkatu egin zien.\nBekaitza agertzen da gure artean konparaketak egiten baditugu. Beti, aurkituko dugu norbaitek duen etxea gurea baino handiagoa dela, norbaitek duen itxura gurea baino politagoa dela, edo norbait gu baino azkarragoa dela , diru gehiago daukala, eta abar.\nKontuz ibili behar dugu, bekaitzik ez sentitzeko, gure buruarentzat besteak baino kaltegarriagoa da eta.\nBi ipuintxo gehiago:\nLehenengoa: Gizon bati gertatu zitzaion. Behin batez bere lanean lankide batek hurbildu eta esan zion barkamena eskatu behar ziola bekaitza sentitzeagatik. Gure gizonak galdetu zion zergatik eta bere lankideak alargundu zela erantzun zion. Erantzunak harritu egin zuen, noski.\nHonetan bi falta aurkitzen dira: bat bekaitza eta bestea lankideak bere emaztea hilda egotea nahi zuela.\nBigarrena: Alegi bat da. Basoan, behin, ipurtargi bat oso lasai zebilen. Bat-batean konturatu zen suge bat bere atzean zegoela. Azkar baina lasai, bere bidea jarraitu zuen. Eguna pasa eta gero, sugea han zegoen, bere atzean, eta ipurtargia urduritzen hasi zen. Hiru egun ondoren, nekatuta, sugearekin hitz egitea erabaki zuen. Adar batean kokatu zen, sugeari begiratu zion eta galdetu zion: “Galdera batzuk egin niezazkizuke?” Sugeak ez zuela ohiturarik baina baietz erantzun zion.\n-ipurtargiak: “ Nik zerbait egin dut zure kontra?”\n- sugeak: “Ez”\n-ipurtargiak: “Zure elika-katean nago?”\n-ipurtargiak: “Orduan, zergatik jan nahi nauzu?”\n-sugeak: “Ezin dut jasan zure dirdira!!!”\nKontuz ibili behar dugu gure dirdira ez galtzeko.\nPublicado por Gu euskaldunak gara... en 3:45 No hay comentarios:\n“Bulego batean, edalontzi bat zegoen eta guztien bekaizkeria beregana erakartzen zuen haren neurriagatik: 500mililitrokoa zen!. Haren neurriagatik ez zen beharrezkoa beti betetzen ari izatea eta, gainera, 4-edalontziko dietarako egokiena zen.\nHaren jabea lanez aldatu zen egunean berarekin joan zen edalontzia.\nLan berrian, bere edalontzia beteta zegokion tokira joan zen nagusia, eta bat-batean, bere edalontzitik ura zorrotadaka isurtzen hasi zen. Apurtuta ote zegoen?\nEz. Bere edalontzia negar egiten ari zen.\nNegar egiten ari zen jadanik ez zelako denen bekaitzen iturri. Bulego hartan bazeuden beste edalontzi batzuk: 620mlkoak, 750mlkoak, baita ia litro bateko bat ere.\nEz zen ordurako denen arteko edalontzirik onena eta jabea edalontzia aldatu ala ez pentsatzen ari zen.\nIpuin motz honekin oso argi dago bekaizkerien jatorria, eta nahiz eta oso normala izan sentimendu hori, jendearen apaltasuna piztuta ekidin dezakegu\nPublicado por Gu euskaldunak gara... en 3:44 No hay comentarios:\nJorge Luis Borgesek esan omen zuen inbidia oso espainiarra zela, zerbait ona dela esateko “inbidiagarria da” baitiote. Eta José Luis Garci zuzendariak esan zuen inbidiak herritasuna izango balu, espainiarra izango litzatekeela. Ez dakit espainiarrak munduko bekaiztienak diren, baina argi dago hori egia balitz, txiletarrok gure ama lurraren joera hori heredatu dugula.\nBekaizkeria-mota berezia daukagu txiletarrok. “Chaqueteo” deitzen dugu. Sentimendu hori sentiarazten digute nolabait fama izaten dutenek edo bat-batean fama lortzen dutenek. Ikusten denez ez zaigu gustatzen inork fama lortzen duenean gure gustuko izateari uzten dio; fama lortu duen laguna ez zaigu gustatzen.\nLagun bati ongi badoakio berehala kritikatu dugu eta “nori irabazi dio horrek?” edo “zer dela uste du horrek” edo antzeko galdera entzun daiteke galderak entzun daitezke. Gu oso kritikoak gara baina gehienetan kritikoegiak esango nuke.\nHorregatik ez dugu idolorik. Ez behintzat Argentinakoek bezala. Maradona txiletarra balitz, droga kontsumitzen harrapatu zuten lehen aldian gaitzetsiko zuten hedabideek, eta ez zen selekzioaren entrenatzaile izango.\nLehen fama handia izaten zuten artista asko pobre eta bakarrik hil dira. Baina, beharbada, hori da gure zorigaitzetako beste bat: eskergabetasuna. Artistak horrela amaitzen du bizitza “Txileko ordainketa” jaso duela esaten da eta hori da beste kontu bat.\nSalieri Mozarten bekaitz\nNik film bat ikusi nuen, bekaitzari buruz hitz egiten zuen. Antonio Salieriren historioa zen. Pelikula hura Amadeus zen. Mozart Antonio Salierik pozoinduta hil zelako zurrumurrua zabaldu zen Vienan, Salierik Mozarten jeinua gorroto omen zuelako.\nAntonio Salieri Italiako musikagilea zen, biolinista, eta azpikerian aritu zen Mozarten aurka, oso lehiakide arriskutsutzat baitzuen.\nInork frogatu ez duen zurrumurrua- Salierik Mozart pozoituta hil zuela-–, Nikolai Rimski-Korsakovek opera bat eta Amadeus filma egiteko baliatu zuen.\nBeste zururmurru batek Wolfang Amadeus Mozart plagiatu zuela esaten zuen.\nLehia hori 1790ren inguruan hasi zen, Mozartek Salieri plagioaz salatu salatu zuenean. Momentu hartan Mozartek fama handia zuen, baina Salieri gainbeherakadan omen zihoan. Bere biziaren kontrako atentatua egin nahi zuela ere salatu zuen.\nMozarten susmoa hasi zen Salierik Wurtembergeko printzesaren irakasle lanpostua kendu zionean, 1780an.\nHurrengo urtean, Mozartek printzesaren piano-irakasle lana ere galdu egin zuen.\nMozartek “Las Bodas de Figaro” lehen aldiz antzeztu ondoren, Salieri salatu zuen opera zapuzten saiatzeagatik , eta estreinaldiari boikota egiteagatik.\nBere bizitzaren amaieran Salieriren osasunak okerrera egin zuen. Itsu gelditu eta bere azken urteak ospitalean eman zituen. Urte horietan Salierik Mozarten heriotzaren errudun izan zela aitortu zuen.\nValdés Penintsulako baleak\n"Baleak eta euskaldunak" saioa egin ondoren, gure herriko baleez hitz egingo dugu.\nEgia esan, ez dut ia ezer baleei buruz ezagutzen. Areago, ez dut inoiz balearik ikusi (beno, bakarrik telebistan, baina ez da gauza bera, noski). Horregatik, interneten aurkitu dudan testu txiki bat itzuliko dut.\nValdés Penintsulan agertzen den balea “Franca Austral”-a da eta artikulu honen arabera, ezpezie hau oso lagunkoia, soziablea, denez, arazorik gabe ikus daiteke, bai kostaldetik, bai txalupa turistiko batetik. Argentinan monumentu naturala aitortu dute eta urtero gero eta jende gehiago etortzen da izugarrizko animali hau ikustera.\n“Franca Austral” baleak, buruan sortzen zaizkien kailuei esker, oso erraz identifikatzen dira. Ez dute bizkar-hegatsik, isats-hegatsa baizik (salto egiten dutenean ondo ikus daiteke).\nUgaztuna (ugatzak-mamas-dituena) izateagatik 4 edo 5 minutu bakarrik ematen dituzte uretan murgilduta. Dena den, arriskuan egonez gero, 40 minutu arte iraun dezakete eta ez dute150 metroko sakonera gainditzen.\nNahiz eta Antartidan elikatzen diren (planktonez), Valdés Peninsulara ugaltzera joaten dira urtero. Maiatzetik abendura leku berean daudenez, peninsula bihurtu da baleak begiratzeko munduko tokirik onenetakoa.\nAmak eta kumeak beti elkarrekin egoten dira eta jolasten ikustea oso hunkigarria da. Nolanahi ere, oraindik jazartzen jarraitzen dute.\n“Franca Austral”-a 50 urtera hel daiteke eta, ehiza egonda ere, balea-populazioa ehuneko 7,5 gehitzen da urtero.\nPublicado por Gu euskaldunak gara... en 1:19 1 comentario:\nEtiquetas: Baleak eta gu\nBaleak Argentinako kostaldean\nValdes Penintsula Chubut probintzian dago. Bere pasaia basamortukoa eta basatia da. 1999an 1999tik, toki hau Gizatasunaren Ondarea da. Han ikusi ahal dugu: “Punta Norte”, “Punta Delgada”, “Punta Pirámides”, “Caleta Valdés”, “ Txorien Irla” eta “Ameghino Istmo”.\nPatagoniako Valdés Penintsulan bale-Frankak ikusi daitezke, munduan ez dago horrelako beste tokirik. Behatz-ahurrekin ukitu daitezkeela dakigu. Ekaina-azaroa bitartean puntu-puntuan etortzen baitira. Hegoan negua denean, baleek beren kumeentzat Antartidako ur hotzak baino nahiago dituzte Valdés Penintsulako ur epelagoak. Sakonera gutxiko urak dira hauek, eta baleak begien bistan izaten dituzu; izan ere, baleak eurak ere oso begiluzeak dira, dena ikusi nahi, eta itsasontzien ondoan ibiltzen dira. Hori aukera hori! 15 metro luze eta 40 tonako animalia bat ia ukitu ahal izatea! Neguan, baleek babestuagoak diren lekuak bilatzen dituzte erditzeko eta negu-hasieran, hamaika balea Nuevo golkora iristen dira. Valdes Penintsulan bizi diren baleak, balea-frankak dira eta haien bizi itxaropena berrogeita hamar eta hirurogeita hamar urte bitartekoa da. Patagonian zortzi ehun ale bizi omen dira baina guztiak aldi berean ez. Hiru urtean behin, balekumeak izaten dituzte, ondorioz, balekumeak hobeki zaintzeko golkoetara hurbiltzen dira. Ernalketari dagokionez oso teoria bitxia dago; hau da, emeak hainbat arrekin sexua izan ondoren, zein izango den sabelaldia aurrera eramateko esperma erabakiko du.\nPenintsula barnean egingo daikezkeen ibilbide ederrekin jarraituz gero, ñanduak, marak, flamenkoak, itsas elefanteak, itsas leihoak, besteak beste, ikusiko ditugu.\nPublicado por Gu euskaldunak gara... en 1:15 No hay comentarios:\nBaleak eta gu\nBanderak eta sinboloak\ndrogak eta ohiturak\neuskararen eguneko agurra\nFikziozko pertsonaiak eta...\nGure Euskal Etxea\n7. eguna, igandea


Gipuzkoako papegintza alorrean elkarretaratzea egin dute Hitzarmenaren negoziazioan aurrera egiteko — ELA Sindikatua\nGipuzkoako papegintza alorrean elkarretaratzea egin dute Hitzarmenaren negoziazioan aurrera egiteko\nGipuzkoako papegintza alorrean elkarretaratzea egin dute Hitzarmenaren negoziazioan aurrera egiteko ADEGI patronalak egin duen eskaintza gutxiegi dela adierazi dute ELA eta LAB, sindikatuetako ordezkariek gaurko elkarteratzearen ostean. "Sektorea osasuntsu dago eta lan eta etekinez beteriko urteak izan ditu" gaineratu dute Tolosan egin duten agerraldian. https://www.ela.eus/eu/albisteak/gipuzkoako-papegintza-alorrean-elkarretaratzea-egin-dute-hitzarmenaren-negoziazioan-aurrera-egiteko https://www.ela.eus/eu/albisteak/gipuzkoako-papegintza-alorrean-elkarretaratzea-egin-dute-hitzarmenaren-negoziazioan-aurrera-egiteko/@@download/image/papera gip.jpg\nADEGI patronalak egin duen eskaintza gutxiegi dela adierazi dute ELA eta LAB, sindikatuetako ordezkariek gaurko elkarteratzearen ostean. "Sektorea osasuntsu dago eta lan eta etekinez beteriko urteak izan ditu" gaineratu dute Tolosan egin duten agerraldian.\n“Gipuzkoako Pasta, Paper eta Kartoi Sektoreko langileok nahi dugun Probintzia Hitzarmenak, langileek dituzten premiei erantzun behar diete” adierazi dute.\nBost hilabete daramatzate negoziaketetan, eta hainbat bider elkartu ondoren, ADEGI patronalak eskaintzen duena gutxiegi dela salatzen dute. Patronalak egindako soldata igoera eskaintza, gaur gaurkoz, KPIa baino baxuagoa da, eta proposamenean azken urteetan sektorearen errelebo generazionala emateko berebiziko garrantzia duen errelebo kontratua ezabatzeko asmoa ere erakutsi du.\nSindikatuek, aldiz, KPIaz gaindiko igoera, lizentzien arloan aldaketa eta hobekuntzak, jardunaldia murriztea, sinatzen dena ez inaplikatzea bermatuko duen klausula, kontratu erreleboa ez ezabatzea, eta gaueko lana eta berdintasuna bezalako gaiak jarri dituzte mahai gainean, azken urteetan enpresek irabaziak izan dituztela jakinda eta papergintza sektoreko langileen bizi baldintzak hobetuko dituen hitzarmena sinatzeko asmotan.\nHorregatik, eta egungo egoera hobetuko duen benetako negoziazioa lortze aldera, jendartean eta langileen artean eragiten hasteko ordua dela adierazi dute, horrela soilik lortuko baita hitzarmen on bat sinatzea.


Juan Carlos Borboikoaren bustoa Getxoko osoko bilkuren aretotik kentzea onartu du Udalbatzak - Getxo - Hiruka.eus\nJuan Carlos Borboikoaren bustoa Getxoko osoko bilkuren aretotik kentzea onartu du Udalbatzak\nIker Rincon Moreno 2020-06-25 13:49\n© GETXOKO EH BILDU\nEH Bilduren proposamenez, Getxoko Udalbatzak onartu du gaur Juan Carlos I Borboikoaren bustoa Getxoko osoko bilkuren aretotik kentzea. Erabakia EAJ, EH Bildu, Elkarrekin Podemos eta PSE-EE alderdien aldeko botoakaz onartu da; PP proposamenaren kontra agertu da.\nGaurko osoko bilkuran koalizio abertzaleak aurkeztutako mozioan aipatzen denez, "bereziki larriak dira Juan Carlos Borboikoari eragiten dioten ustelkeria kasuak, iruzur fiskala eta diru-zuriketa". Horren harira, joan den martxoaren 3an Suitzako La Tribune de Geneve egunkariak herrialde horretako Fiskaltzak egindako ikerketaren berri eman zuen; horretan, Saudi Arabiako erregeak Juan Carlos Borboikoa erregeari emandako 100 milioi dolarreko dohaintzaren nondik norakoak azaleratu ziren. "Kopuru hori herrialde horretako banku batean sartu zen, Mekara abiadura handiko trena eramateko kontratuaren bitartekaritza-lanengatik", gogoratu du EH Bilduk gaur irakurritako mozioan.\n"Duela gutxi, Espainiako ustelkeriaren aurkako Fiskaltzak ere Auzitegi Gorenera igorri ditu Juan Carlos Borboikoa forudun izateagatik obra hori gauzatzean nazioarteko transakzioetan izandako ustezko ustelkeria-delitu bati buruzko eginbideak", azpimarratu du koalizio abertzaleak. Horregatik denagatik, EH Bilduk Espainiako erregea zenaren bustoa udaletxeko udalbatza-aretotik kentzea proposatu du, baita osoko bilkurak onartu ere, talde denen babesagaz, popularrek izan ezik.


Manifestazio buruan deialdia antolatu duten eragileetako ordezkariak. (Argazkia: Dani Blanco)\n“Hemen ere posible da erraustegia geratzea, oraindik garaiz gaude!”\nHala gogorarazi dute Donostiako manifestazio amaieran, mobilizazioa deitu duten Gipuzkoako 15 gizarte eragileek. Deialdiak izan duen arrakasta ikusita, pozik agertu dira Alderdi Ederreko amaiera ekitaldian. “Lortu dugu!” zioten. “Genuen klimatologia aurreikuspenarekin ere erraustegiaren auzian mailaka herritar elkartu eta Gipuzkoan manifestazio jendetsu eta anitz hau egitea lortu dugu gaurkoan. Zorionak benetan denoi!”.\nEragile anitz gaurko hitzordurako bildu izanak erakusten du, “geroz eta gehiago garela erraustegiko lanak geratu eta kontratua etetea exijitzen dugunak”.\nHamaika arrazoi eta gehiago dago horretarako. Arrazoiak asko eta anitzak dira eragileon esanetan. “Baina bada arrazoi bat, gizarte osoak bat egin dezakeguna. Mahai gainean aukera guztiak jarri behar direlako, agintean daudenak herritarron nahiak kontuan izan behar dituztelakol ,eta inposaketarik ez dugulako onartzen, erraustegia gelditu orain! Kontratua eten!”, aldarrikatu dute Alderdi Ederretik, bertaratu diren milaka gipuzkoarren txalo artean.\nErraustegia lanak geratu, eta elkarbizitza zein ingurumenaren txikizioa geratzeko ordua dela gogorarazi dute. Osasuna eta bizitza herritarrona dela eta hauen gaineko erabakitze eskubidea baita. “Aukera ditzagun hondakinen arazoak konpontzeko beste bideak. Osasuna, ingurumena eta herritarren interesak lehenetsiko dituzten alternatibak jar ditzagun abian! Gipuzkoaren etorkizunak merezi duelako, erraustegia gelditu!”.\nHerritarren presioak mundu mailan hainbat txokotan lortu dutela gogorarazi digute, erraustegia gelditu ahal dela alegia. “Esaterako, Bartzelonan eraikitzekotan ziren erraustegia, Valdemingomezen itxiera, Madrileko Loechesko planta, Huescako proiektuaren geldiaraztea, Asturiaseko ezezkoa errausketari, Castelloko plantaren itxiera, Italia osoan hartutako erabakia, Mexiko udal gobernu berriaren ezezkoa, Txinan herritarren protestek geldiarazitako hiru erraustegiak, Irlandako plantaren itxiera, Islandia, Ingalaterra, Kroazia, Eslovenia, Argentina, Frantzia, Sidney, California, Florida… eta horiek gutxi ez eta oraindik garaipen gehiago etorriko dira. Herritarren presioari esker hainbat lekutan lortu badute errauste planta geratzea, guk ere lortuko dugu! Hemen ere posible da eta oraindik garaiz gaude!”.\n“Hondakinak kudeatzeko erraustea ez den alternatibak badaudelako eta hala dela demostratu dugulako Gipuzkoako herri askotan. Alternatibaren oinarri oinarrian gaikako bilketa dago, baina bilketa derrigorrezkoa eta emaitzaduna eta ez nolanahikoa. Kontratuak iraungo duen 35 urtez Gipuzkoako udalak zorpetu egingo dituztelako, herritarrontzat oinarrizkoak diren zerbitzu publikoak, osasuna, hezkuntza, ongizatea eskastuz eta murriztuz. Inposatu nahi diguten alferrikako azpiegitura hori gelditzeko ardura eta beharra sentitzen dugulako herritarrok eta geratuko dugulako berriro ere, erraustegia gelditu!”.\n“Gure haurrak, gizartearen ongizatea eta etorkizuna babestu nahi ditugulako. Zor diegulako. Adostasun gehien lortzen duen, osasuna eta ingurumena gehien babesten duen eta Europako irizpideak gehien betetzen dituen irtenbidea lorteko bidean, ezinbesteko pausoa delako. Hitz egin, adostu eta konpontzeko lehen urratsa delako. Gipuzkoarentzat beste etorkizuna nahi dugulako, herritarrak kontuan izango dituena, aukera guztiak baloratuz erabakitzea ahalbidetuko duena. Gipuzkoa osasuntsuago eta demokratikoagorako inoiz ez delako berandu, erraustegia geratu!”.\nOEIT Osasuna eta Errausketa Ikerketa Taldea\n“Errausketa gure osasunerako arriskutsua dela ikusten dugu. Hondakinak kudeatzeko modu osasuntsuagoak badira, eta azken finean, gure esku dago, erraustegia behar ez izatea. Horregatik diogu, erraustegia gelditu!”.\n“Langileok ere erraustegiaz erabakitzeko eskubidea dugulako, diru publikoaren pribatizazioagatik, banku eta enpresa handien eskuetan geratzen delako gizarte politiken kaltetan. Alternatiba badago; hondakinen kudeaketa iraunkorra, zero zabor helburuarekin. Oraindik garaiz gabiltza erraustegia gelditzeko!”.\n“Kutsatzen duten proiektu txikitzailerik nahi eta behar ez dugulako. Ustelen mesedetara negozio zikina egin eta haien poltsikoak betetzeko soilik eraiki nahi dutelako. Eta herritaron hitza errespetatu beharrean, urteetako zorra eragingo duen makroproiektu bat inposatu nahi digutelako, erraustegia gelditu!”.\nErraustegia Erregimenaren hedabideen manipulazioaren sinbolo ere bada. Informaziorik gabe ez dago demokraziarik. #StopZentsura!#StopManipulacion! https://t.co/2oOEXhux93\n— Gipuzkoa Zutik (@GipuzkoaZutik) October 28, 2018\n“Erraustegiaren proiektuaren atzean ustelkeria kirats izugarria dagoelako eta euskal erregimena deitzen diogun mafia horren sinbolo delako, erraustegia gelditu! Klima aldatu beharrean, sistema aldatu nahi dugulako erraustegia gelditu! Eta azkenik, minetik eta elkartasunetik, Ainhoa Intxaurrandieta eta Iñaki Errazkinen kontra Asensio eta Olano hauekin izaten ari diren jarrera lotsagarriagatik. Herritarrontzat kaltegarri den erraustegi bat gelditzea inoiz ez delako delitu izango, Iñaki eta Ainhoa denok garelako eta orain beraiei zor diegulako erraustegia gelditu!”.\n“Badaude soluzioak hondakinen kudeaketa arduratsu eta iraunkorrarentzat, konponbide hobeak dira gainera, bai ikuspegi ekonomiko, ingurumen edo osasun ikuspegitik begiratuta ere. Erraustegiak ez dira eraginkorrak eta baliabideak suntsitzen dituzte. Greenpeacetik erraustegiari ez!”.\n“Erraustegia ez da hondakinak kudeatzeko irtenbidea, Europak markatutako birziklatze eredua lortzeko oztopo nagusian bilakatuko da. Erraustegiak ez du hondakinak murriztu, berrerabili eta birziklatzea konpontzen. Erraustegia gera dezagun!”.\n<< Albiste hau Usurbilgo Noaua-k argitaratu du eta CC-by-sa lizentziari esker ekarri dugu ARGIAra.\nKanal hauetan artxibatua: Errausketarik ez | Hondakinen kudeaketa | Donostia


Víctor Farelo in memoriam - Euskal Herriko Txistulari Elkartea\nBy txistulari 2019 Urria 14 2020 Martxoa 17 Berriak\nUrriaren 19an omenaldia egingo diote Victor Farelo zenari, Barakaldoko Txistu andako atabalaria. Jesus Hernani Castro txistulariak ekitaldian parte hartzera gonbidatzen gaitu honako artikulu honetan.\nAurten zendu da Barakaldon Victor Farelo, Barakaldoko Txistu Bandan atabalari aritutakoa, eta eskatzen zioten emanaldi orotan parte hartu zuena: Maria Ugarzlearen asteko ospakizunetan; Urban, Santa Teresa, Zuhatzo eta El Regato auzoetako jaietan; Karmengo jaietan duela 14 urtetik honea ospatutako txistularien hitzorduetan,… eta baita suertatu delakoetan, beti prest eta eskura bere atabalarekin… eta ze ondo egiten zenuen, alproja!\nGizon xumea, zentzuduna, umila eta zintzoa zen, nire aitite Juan Bautistak betiko barakaldarrak definitzen zituen gisara, estuasunak, gosea, beharra, bekaizkeria eta liskarrak jasan arren, jaio zirena izaten jarraitzen zutenak: barakaldarrak.\nEz dut ezagutzen kontakizuna gozatzeko Victorren inguruko pasarterik, ziur ez dela beharrik, ezagutu genuenok beti gogoratuko dugu izan zenagatik: atabalari ona, bere lagunen lagun eta bere lagun txistulariekin musika une intimoak bizi izanaren esker oneko.\nLarunbat asko izan dira udal merkatuan erosketak egiten topo egin dugunak, edo Errontegiko frutadendan edo Norten kafe bat hartzen. Elkarrizketa atseginak baina laburrak, emazteak zain izaten baigenituen beste egiteko batzuetarako, baina beti zinen hitz egiteko prest, hizketaldi arimadunak, iraganeko kontuak oroituz, eta batez ere memoria egiteko. Memoria egin, bai, Victorrek bazuen adina eta elkarbanatzeko oroitzapen ugari.\nHurrengo larunbatean, urriak 19, omenaldia eskainiko diogu bihotzez arratsaldeko 7etan Clara Campoamor kultura etxean Barakaldoko Done Bikendi auzoan. Ahalik eta ondoen egiten saiatuko gara, baina bere laguntzagabe ez da gauza bera izango.\nAurreikusitako egitaraua honakoa:\nZortziko C. Albistur\nAtabalariak R.A. Santiago\nConcierto en Re menor J.C. Bach\nAnsola anaiak J.I.Ansorena\nAupa Tolosa J.I.Ansorena\nZortzi orduko ekaitza Sorotan Bele / Mold. J. Mars\nPoupurri barakaldes Popular / Mold. J.R. Gutierrez\nSomos de barakaldo Popular / Mold. F. Aurrekoetxea\nBazkal ondorako J.I.Ansorena\nBrakaldar guztiak gonbidatzen ditugu omenaldi sentitu honetara etortzera, eta horrela, etortzearekin bat Victor Fareloren figura aldarrikatzea, Barakaldoko pertsonarik umilena asko eta ondo egindako guztiaren gainetik.\nZure lagun silbotariak.\nTxistuak lekua izango du Europako Ondare Jardunaldien baitan Urduñan


Historia | BermeoFT\nBermeo Kluba 1950. urtean sortu zen, eta hasiera-hasieratik izan du bermeotarren babesa. Taldearen historia 1926 eta 1936 arteko hamarkadan hasi zen. Sasoi hartan udalerrian “Lagun Etxea” izeneko futbol-talde bat zegoen, eta talde horrek Bizkaiko Erregional C Ligan jokatu zuen.\nFutbol partidak, taldearen izen berbera zuen futbol-zelaian jokatzen ziren. Handik denbora gutxira klubak futbol zelaia galdu zuen, eta gero taldea bera ere desagertu egin zen.\nHala ere, 1950 eko uztailaren 1ean Bermeo Kluba sortu zen. Ez zeukatenez beraien futbol-zelairik, laguntza eskatu zioten Gernika Klubari, baina ez ziren ados jarri. “Mungia Kirol Kluba”rekin, ordea, ados jarri ziren eta, harrezkero, “Basozabal” zelaian jokatu zuten.\n1951ko martxoaren 25ean inauguratu zen “Itxas gane” futbol-zelaia, eta izen hori itsasotik gertu dagoen tontor batean dagoelako hartu zuen. Inaugurazioko partida Bermeo Klubak, eta Derioko Solokoetxe Kirol Klubak jokatu zuten. Partida hartako ohorezko sakea Andone Erauzkin andreak egin zuen, Gabilondo jauna zenaren emazteak.\nHauek izan ziren lehenengo Zuzendaritza batzordeko kideak: Pedro Fernandez Arrien jauna, presidentea, eta Pedro Garai, Jose Ansoleaga, Daniel Ariztimuño, Ciriaco Gervasio, Guillermo Elgezabal, Mamerto Luzarraga, Manuel Fernandez, Juan Mendizabal, Ramon Uriarte, Jesus Azkunaga eta Felix Martinez jaunak. Azkeneko hori, halaber, taldeko kapitaina ere bazen.\nZamudio Kirol Elkarteak, Mungia Kirol Klubak eta Bermeo Klubak borroka latza izan zuten lehen postua eskuratzeko. Azkenean Zamudio Kirol Elkartea izan zen multzoko irabazlea.\n1951-1952 denboraldian Bigarren Erregionaleko txapelduna izan zen, eta hurrengo urtean Bizkaia Kopa lortu zuen.\n1954-55 denboraldian txapelduna izan zen berriz, kasu hartan estatuko kategorian, eta bigarren postuko txapeldun ere izan zen.\n1990, 1991 eta 1992. urteetan Hirugarren Mailan zegoen dagoeneko, eta zortzi ekipo zituen: 2 senior, gazteen mailako bi, kimu 1 eta emakumezkoen 1.\n1993. urtean Bigarren Mailara igo zen.\nNabarmena den legez, historian lortutako emaitzak arretaz eta objektibotasunez aztertuz gero, arrakasta asko lortu ditu, eta ez gure mugen barruan soilik, baita kanpoan ere.\nNazioarteko partidetan ere parte hartu du Klubak, besteak beste, hauen kontra: Nüremberg-eko Germania Kirol Elkartea, Bordeleko Pont de Lu Maye Racing Kluba (1955- 1956 denboraldian biak), eta Nürembergeko Furh-en kontra (1962an). Kirol esatarien goraipamenak jaso zituen partida horietan.\n2000 Urtean hirugarren maillara jaitsi zen eta 2004 urtean erregionalera berriro, ohorezko maillan jolastu dau Bermeoko taldeak 2005 tik 2012 rarte.\n2011-2012 Denboraldia bigarren amaitu ta gero hirugarren mailara igo da talde Bermeotarra, Lemoa taldea desagertutakoaren ordez.\nBermeo Futbol Taldearen harrobiak lehenengo maillarako emon dituen jokalarien artean onexek dagoz:\nAntonio Karmona (Deportivo Alaves)\nEndika Bordas (Athletic Club)\nJavi Tarantino (Athletic Club)\nAitor Ramos (Athletic Club)\nDenboraldiak bigarren B maillan: 7\nDenboraldiak hirugarren maillan: 12\nSailkapenarik onena: 2 garren (Bigarren B maillan 98-99 denboraldian)\n"Urdin koloreko" atzealdearen gainean ihes egin nahian dagoen balea bat, lau arrantzale atzetik dituela eta batelaren aurreko aldean arpoia duen marinela dagoela. Goiburutzat, uri izendatu zuen Lope Diaz II.a Harokoaren familiako sinbolo diren bi otso, eta erdian bizardun buru bat. Armarrian goiko aldean: "Bermeo" eta beheko aldean: "Club"


Irekia Eusko Jaurlaritza - Gobierno Vasco :: Urak ibilgu berri bat eraiki du Santo Tomas ibaiak Gasteizko Arkaiate auzoa zeharkatzen duen ibai-tarte batean\nUrak ibilgu berri bat eraiki du Santo Tomas…\nUrak ibilgu berri bat eraiki du Santo Tomas ibaiak Gasteizko Arkaiate auzoa zeharkatzen duen ibai-tarte batean\n<img src="https://www.irekia.euskadi.eus/uploads/cover_photos/57315/original/Cauce_aguas_altas_al_Santo_Tom_s_a_su_paso_por_Arkaiate-Vitoria.jpg" style="max-width:100%" alt="" />\n110 metroko ibilgu paraleloa, Santo Tomas eguneko goiko urak hartzeko\nHorri esker, kalitatezko oihanpeak kontserbatu daitezke, gazteen hiri-bilbe betean erriberako berezko fauna hartzeko\nVitoria-Gasteiz, 2019.10.10. Urak ibilgu berri bat eraiki du Santo Tomas ibaiak Gasteizko Arkaiate auzoa zeharkatzen duen ibai-tarte batean, Iliada pasealekua eta Euskadiko Hiribidea kaleen artean, 110 metroko tartean, hain zuzen ere. Ibilgu berri horren ibai-ohea ibilgu nagusiarena baino altuagoa da, eta, beraz, bertatik ur-goraldietako urak baino ez dira igaroko. Bi ibilguen artean, bada, uharte txiki bat sortu da, espezie autoktonoekin birlandatuko dena, faunarentzako babesleku gisa duten funtzioa are gehiago indartzeko.\nUraren ibilguak lehengoratzeko eta mantentzeko zerbitzuko talde teknikoak atzeman ibilgua alde batetik bestera zeharkatzen zuen sahats erori handi bat, eta horrek ibaiaren tarte hori buxatzea eragin zezakeela, hiri-bilbe betean, eta ura hustutzeko ahalmena murriztu zezakeela ur askoko sasoietan.\nBestalde, sahatsa erori ondoren, talde teknikoak ikusi zuen ibaiaren tarte horretan landaretza eder eta oparoa zela tokiko galeria baso tarte horretan, erriberako berezko fauna andanak bere eginda; nahiz eta pertsona eta ibilgailuen joan-etorri hurbilaren eraginpean egon. Ageriko interesa zuenez, eta parez pare, bigarren ibilgu bat sortzeko aukera zegoela ikusita, horrela jardutea erabaki zen, egoera onean zegoen ibaiertzeko landaredi-zerrenda babesteko eta tartearen ura hustutzeko ahalmena handitzeko.\nProiektuak Santo Tomas ibaiaren zati horren funtzionaltasuna hobetzen du intereseko espezieentzako korridore ekologiko gisa: hala nola igaraba paleartikoarentzako (Lutra lutra) eta bisoi europarrarentzako (Mustela lutreola). Jarduera interesgarria da, korridore ekologiko gisa baitihardu, eta faunaren arteko lotura errazten baitu "Gasteizko Goi Mendiak" KBEaren eta "Salburua" KBE/ZEParen (ES2110004) artean, biak Natura 2000 Sarean sartuta baitaude.\nIndusketatik datozen materialak (lurra eta harri handiak) URAk egindako beste zaharberritze eta kontserbazio lan batzuetan berrerabiliko dira.\nJarduketa hori Gasteizko Udalak eta Uraren Euskal Agentziak sinatutako hitzarmen baten pean egiten da: alegia, udalerriko ibaien eta erreken ibilguak eta ertzak mantentzeko, kontserbatzeko, berreskuratzeko, lehengoratzeko eta ingurumena hobetzeko lanak sustatzeko hitzarmena, alegia.\nURA construye un doble cauce en el río Santo Tomás en el barrio de Arkaiate en Vitoria https://t.co/pP4fuAvpIp\nCauce_aguas_altas_al_Santo_... 500 KB (jpg)\nURAk Elorrioko Toloto ibaiaren 300 metroko estaldura kentzeko lanak amaitu berri ditu\nURAk eta Durangoko Udalak Mañaria ibaiaren gainean dagoen eraikin bat eraitsi eta Montevideo kaleko zubia ordezkatuko dute


Pribatutasun politika – Orereta Ikastola\nDatuak Babesteko Erregelamendu Orokorraren (EB 679/2016 Erregelamendua) 13. artikuluarekin eta Datu Pertsonalak babesteko eta eskubide digitalak bermatzeko 2018/3 Lege Organikoaren 11.artikuluarekin bat, ORERETA IKASTOLA-k honako informazio hau ematen du kontsultak egin edo informazio eskatzen duten pertsonen inguruko datu pertsonalen tratamenduaren inguruan.\nArduradunaren nortasuna: ORERETA IKASTOLA\nPosta helbidea: Zamalbide auzoa, 14. 20100 Orereta-Errenteria, Gipuzkoa\nTel.: 943 52 03 97\nHelbide elektronikoa: idazkaritza@oreretaikastola.eus\nDatuak Babesteko Ordezkaria: orereta@ikastola.eus\nCV eta lan-poltsaren kudeaketarako;\nORERETA IKASTOLA-ra zuzendutako aurrez aipaturiko posta helbidera idatzi bat bidaliz edo idazkaritza@oreretaikastola.eus-ra mezu elektroniko bat idatziz, zure datu pertsonalenei dagokionez, datu babesaren araudiak ezartzen dituen egoera eta baldintzekin bat honako eskubideak dituzu:\nSarrera edo irizpide eskubidea: zure datu pertsonalak Ikastolaren eskutik tratatzen ari diren edo ez ezagutzeko.\nTratamendua mugatzeko eskubidea: egoera jakin batzuetan, zure datuen erabilera mugatzeko. Kasu horietan, ORERETA IKASTOLA-k erreklamazioak egin edota horien aurreko defentsarako soilik gordeko ditu.


Durangoko Berbaro euskara elkarteak ‘Labur Esanda’ lehiaketaren bigarren edizioa aurkeztu du - KULTUR SHAREA\nIrailaren 10ean eta 11n egingo da bigarren edizioa eta parte-hartzaileek 24 orduko epea izango dute film labur bat egiteko. Lehiaketan edonork parte hartu dezake. Horretarako, laburesanda@berbaro.eus helbidera idatzi beharko dute interesa dutenek.\nDurangoko Berbaro euskara elkarteak Labur Esanda izeneko film laburren lehiaketaren bigarren edizioa antolatu du datorren irailaren 10 eta 11rako, San Agustin Kultur Gunean. Antolatzaileek azaldu dutenez, iazko edizioan egin zuten bezala, oraingoan ere 24 orduko epea izango dute parte-hartzaileek film labur bat grabatu eta osatzeko: irailaren 10ean, ostirala, 16:00etan, bertan emandako gai bat, objektu bat eta esaldi bat erabili beharko dituzte horretarako. Ikus-entzunezkoak entregatu ondoren, hurrengo egunean, film labur hauen proiekzioa eta sari banaketa egingo dira gaueko 22:00etan.\nEmanaldira joan nahi dutenek larunbatean bertan, 20:00etatik aurrera San Agustin Kultur Gunean eskuratu ahal izango dituzte sarrerak, doan. Aurten ere, 500 euro banatuko dira sarituen artean: 300 euro talde irabazlearentzat eta 100 euro beste bi talde finalistentzat.\nEdonork hartu dezake parte lehiaketan. Horretarako, laburesanda@berbaro.eus helbidera idatzi beharko da. “Iaz egin genuen lehen edizioa Plateruena Kafe Antzokian, eta oso arrakastatsua izan zen. Hamabi taldek hartu zuten parte. Hemen daude ikusgai orduan aurkeztutako film laburrak: https://www.youtube.com/watch?v=QZaGHVmkC8Q&t=1160s\nTags: Berbaro euskara elkartea, Labur Esanda lehiaketa


ATALAK: 2021eko edizioa aurkeztu da Tabakaleran — dantzan.eus\nHemen zaude: Hasiera › Hemeroteka › ATALAK: 2021eko edizioa aurkeztu da Tabakaleran\nATALAK: 2021eko edizioa aurkeztu da Tabakaleran\n2021eko edizio honetan ariko diren koreografoak dira: Itsaso Cano, Eva Guerrero, Amaia Elizaran, Carmen Larraz, eta Hilde Koch. Beste hainbaten artean, Gipuzkoako Dantzagunea izango da lanerako gune nagusietako bat.\nAtalak ekimenak Akitania Berria, EAE eta NFEko erakundeak batzen ditu, eta sorkuntza koreografikoa sustatzea da haren helburu nagusia. Bide horretan, 2021eko egitarauan arreta berezia eman zaie sorkuntzari, mediazioari eta dokumentazio-eredu berriei. Hala,sektoreko profesionalekin egindako ATA-LAB pentsamendu laborategiei bultzada berezia emango zaie, eta produkzio koreografikoko egonaldien mediazio eta dokumentazio lan-lerroen bidez muga berriak zabalduko dira.\nDantzaz buru proiektuaren bazkide nagusiak CCN Malandain-Ballet Biarritz, Baluarte Fundazioa, Tabakalera, Gipuzkoako Dantzagunea eta Vitoria-Gasteizko Antzerki Sarea dira. Horrekin batera, urtez urte kolaboratzaile sarea handitzen ari da Atalak, eta Dantzerti, Azala, Vitoria-Gasteizko eta Baiona-Biarritzeko Kontserbatorioak, La Fundición, Eresbil, Creative Paths eta Nafarroako Musikaren eta Arte Eszenikoen Artxiboa izan dira ekimenera aurten batutakoak.\nDonostiako Tabakaleran egindako aurkezpenean izan ziren Clara Montero Tabakalerako kultura zuzendaria, Mari Jose Telleria Gipuzkoako Foru Aldundiko kultura zuzendaria, Carine Aguirregomezcorta Malandain Ballet Biarritzeko proiektuen zuzendaria, Fernando Saenz de Ugarte Dantzazeko zuzendari nagusia, eta Pello Leiñena Eresbileko.\n2021eko edizio honetan ariko diren koreografoak dira: Itsaso Cano, Eva Guerrero, Amaia Elizaran, Carmen Larraz, eta Hilde Koch. Gipuzkoako Dantzagunea izango da lanerako gune nagusietako bat, Dantzazen ohiko lan-lekua den neurrian.\nAtalak, hurrengo ekitaldia: Groove, Dantzaz eta Itsaso Cano, Errenterian martxoaren 29an


Hutsegiteen zigor garestia - CD Anaitasuna\nHutsegiteen zigor garestia\non 2018 Abendua 07\nLeioako Emakumeak 2\nAnaitasuna sendo agertu da Leioan, baino hutsek kondenatu dute beste behin taldea\nNeskek neurketa ona burutu zuten atzo, osteguna, Leioako Sarriena zelaian. Atsedenaldira hutsean iritsi zen taldea defentsa lan ona eginda, baina bigarren zatian bi hutsegite egin zituzten gorrixek, eta Leioako Emakumeak taldeak bikain baliatu zituen opariak azken lau astetan lortu gabe zen garaipena eskuratzeko.\nEtxekoak sendo sartu ziren neurketan eta bizkaitarrena izan zen jokoaren ekimena. Baloi luzeen bitartez saiatu ziren etxekoak uneoro gureei min egiten, baina zelaian ondo jarrita defentsa lan aparta egin zuten gure neskek. Aukera gehienak eta onenak etxeko taldearenak izan ziren. Anaitasunak oso baloi gutxi izan zuen oinetan, eta izan zuenean egoera txarrean. Goiko lerrotik egin zuen presioa Leioako taldeak eta gureek baloia zelai erdian hartutakoan ere arnasarik hartzen ez zuten utzi.\nAtsedenaldira inoiz baino biziago iritsi ziren gure neskak, baina 54. minutuan lortu zuten etxekoek bat eta hutsekoaren gola. Ezker hegaletik iritsi ziren area barrura, baloia erdiratzen hasi ziren eta Oihana atezaina baloiaren bila irten zen. Erdiraketa uste baino estuagoa egin zuten etxekoek, eta Oihanaren oinean jota ate barrurako bidea hartu zuen baloiak.\nGolaren ostean Anaitasuna Leioako taldea bere zelaian sartzeko gai izan zen. Baloiar eta zelai erdia eskuratu zituen taldeak, eta jokoa hegaletara irekita min egitea lortu zuen taldeak. Aukera onak izan zituzten gorrixek, baina etxekoen portagonista nagusia atezaina bihurtu zen bere geldituekin. Pazientziaz hartu zuen Anaitasunak jokoa, eta aurrera egiten jarraitu zuen. Banakoa zelai erdian ondo borrokatutako baloitik iritsi zen. Ane Juaristik borroka irabazi eta Leire Ucinek jaso zuen baloia oinetan. Ucinek Irantzurekin jokatzeko ezker hegalera egin zuen pasea atzelarien artetik eta Irantzuk Maiderri egin zion pasea, atezaina gaindituta zela. Taldeko golegile nagusiak ez zuen hutsik egin atea hutsik zela.\nBi taldeek puntua ontzat ematen zuten, baina Anaitasuna ondo zegoen zelaian eta aurkaria baino gehiago zen. Gola, ordea, etxekoek egin zuten. Baloi luze batean gure neskak ez ziren fin ibili eta jokaldi moztu aurretik etxekoen aurrelariak lapurtu zien baloia gureei. Ezker oinarekin poliki-poliki Oihana atezainak defendatzen zuen ate barrura bidali zuen baloia Leioako jokalariak. Gorrixek porrot gogorra jaso zuten Leioan.\nPoliki eta mantso bada ere, pixkanaka sentsazio hobeak ari dira ematen neskak, baina egindako oker bakoitza garesti ordaintzen jarraitzen dute. Datorren asteburuan atseden astea izango dute neskek Euskal Selekzioaren partidak direla eta. Abenduaren 22an, zapatua, jokatuko dute Zarautz taldearen aurka, Txerloian. Bigarren itzulia beste txip batekin hasi aurretik aukera ederra dute neskek garaipena lortu eta beheko postuetatik goraka hasteko.


Etxe-aldaketa – Hipotecas\n« Aldaketak menura itzuli Etxebizitza berri batera bizitzera bazoaz, hemen aurkituko duzu jakin behar duzun guztia.\noffKalkulatu zure gain har dezakezun zorra -zenbateko osoa zein hileko kuota-, salerosketa egiteko beharko duzun denbora eta etxe bat saltzeko nahiz bestea erosteko eragiketa biak hitzartuta edukitzearen garrantzia.\noffInoiz baino komenigarriagoa da bankura jotzea buruan darabilzun hori gauzatzeko eta jakin beharrekoak galdetzeko: egoera zehatza, salgai dauden etxe berriak, ordainketen egutegiak, fiskalitatea, erosketa eta salmenta nola lotu…\nErostea ziurtatuta dago – Saltzea ez dago ziurtatuta. Saldu erosi aurretik.\nHilero ordaindu behar duzunak ez du zure diru-sarrera gordinen %40 gainditu behar.\nBa al dakizu zeintzuk diren hipotekaz aldatzeko jarraitu behar dituzun pausuak?\nBa al dakizu hipotekaren aldaketa nola amaitzen den?\nHipotekaz aldatzeko prozesuan lagunduko dizugu.


2018ko Nik Tri egitasmoa martxan triatloia ezagutu eta bizi nahi dutenentzat | El Diario Vasco\nZarautz2018ko Nik Tri egitasmoa martxan triatloia ezagutu eta bizi nahi dutenentzat\n2018ko Nik Tri egitasmoa martxan triatloia ezagutu eta bizi nahi dutenentzat\nDV ZARAUTZ. Miércoles, 21 febrero 2018, 08:16\nDagoeneko abian da 2018ko Nik Tri egitasmoaren programa. Egitasmoaren helburua, besteak beste, lagun berriak eginaz triatloia ezagutu, bizi eta gozatzea da, dena giro euskaldun batean. Adin guztiei eta forma fisiko guztiei zuzenduriko egitasmoa da.\nGaztetxoentzat kanpalekuak zein egun bakarreko probak antolatu dira. Horretaz gain, Zarautzen eta Donostian urte osoan zehar triatloi eskola dago abian, hamabostean behin elkartzen dena (izen-ematea urte osoan zabalik).\nHelduen kasuan, Zarauzko Nik Tri Triatloi Elkartea dago. Euskal Herriko Zirkuituan presentzia du taldeak, eta azpimarratzekoa da beste urte batez Unai Gastañaresek lortu dituen emaitzak: 2017ko Euskal Herriko Zirkuituan hirugarren izan da gizonezkoen maila absolutuan, eta lehena beteranoen 1 mailan.\nBeraz, Nik Tri egitasmoan parte hartu nahi dutenek bi bide dituzte. Batetik, www.niktri.eus hebidera idatzi edo bestela, info@niktri.eus / 943.83 3641-628.643069 telefonoetan.\nLa suciedad se acumula en la playa Carrera entre viñedos, este domingo


Itaka Escolapios-en presentzia eta han duen misioa ezagutzera ematera Mozambiken eta bertan\nHerrialdeko neska-mutikoek bizi dituzten eskola-errealitateei buruz kontzientziatzea, pandemiaren ondorioz sortutako egoera kontuan hartuta.\nHerrialdeak jasaten duen gatazka armatuari eta Pemba hirian gauzatzen den harrera lanari buruzko sentsibilizazioa gauzatzea.\nGatazka honen ondorioz errefuxiatutako pertsonek bizi dituzten egoera pertsonalekiko enpatia faboratzea, begirada zabalduz errealitate horrekin konektatzeko.\nKausarekiko konpromiso aktiboa sustatzea ikasleengan, Mozambikeko errealitatea zein ikusgarritasun beharrean dagoen beste edozein kausa sozial sareen bidez hedatzera gonbidatuz.\nBakearen eta Giza Eskubideen aldeko ekintzaileak\nKomunitate-ekintza txikiak eraldatzaileak direla eta errealitatea eta mundua aldatzeko gai direla bistaratzea.\nHiritarren gatazka beliko baten aurrean duten erantzuna aztertzea, ikerketaren bitartez eta bakea kontuan hartuz.\nAuzoko errealitatearen aurrean begirada irekita edukitzeko grina sustatzea ikasleengan.\nBakearen eta Giza Eskubideen kontzeptua ikasgelako eguneroko bizipenetan sartzea.\nHaurren eta gazteen artean bizikidetza espazioak ahalbidetzen dituzten ikasgela-dinamikak sustatzea.\nGatazkak konpontzeko tresnak ahalbidetzea.\nBakoitzak bere harri koskorra ekarriz BAKEA egotea lor dezakegula gauzatzen saiatzea.\nGelakideak zaintzea gatazka egoeretan.\nFamilia bakea sustatzeko zaintza eta maitasun ingurunea dela erakustea.\nNeska-mutiko gisa gure familian bake-giroa faboratzeko egin ditzakegun ekintzak identifikatzea.\nFamiliak eskola-dinamikan sartzea gure bake-ekintzak partekatzeko eta transmititzeko.\n3,2,1 elkartasun metafora\nElkartasunaren kontzeptuari buruz hausnartzea.\nEnpatia eta elkartasunaren arteko erlazioa lantzea.\nInguruan aldaketak egiteko proposamenak egitea.\nBeharrezkoa den aldaketan dugun erantzukizunaz jakitun izatea.


Laranja erdiaren zain\nXabier Mendiguren 2013/02/14 18:25\nJune Fernandez, Pikara Magazine aldizkari elektronikoaren egileak, aurreko bateanhorrela aurkeztu zuen bere burua irratsaio batean: "June naiz, feminista naiz, eta nire laranja erdiaren zain nago". Adierazpen ironikoa zen ondoren argitu zuen moduan, bera konbentzituta baitago maitasun erromantikoaren estereotipoa ez datorrela bat errealitatearekin eta kalte egiten diola hartan fidatzen denari, batik bat emakumeei, menpekotasun psikologikozko egoera batean mantentzen baititu; baina, Fernandezek berak onartzen zuen moduan, erro sakonak ditu sineste horrek, eta berak ere ezin uko egin amodio guztizko eta perfektu baten ametsari.\nHori entzutean, nire artean pentsatzen jarri nintzen, zenbaterainoko errua izan duen arteak (literaturak, abestiak, zinemak) maitasun eredu horren sorkuntzan eta zabalkundean. Izan ere, "erromantiko" hitzarekin definitu ohi dugun amodio mota hori ez da gizon-emakumeon berezko joera naturala, noiznahi eta nonahikoa, eraikuntza kultural bat baizik. Gizon-emakumeen arteko harremanak (eta sexu berekoen artekoak) oparo ageri dira Grezia eta Erromako artean, baina amodio sutsu, erabateko eta pasionala poesia probentzalarekin jaio zen, Erdi Aro berantiarrean, eta hortik etorri ziren gero Petrarka bere Laurarekin, Dante Beatrizekin, zaldun-nobelak beren damekin, edo gure Lazarraga bere artzain-neskekin.\nHala ere, hori guztia idazleen dibertimendu bat zela esan liteke, jendearen bizimoduarekin zerikusi gutxi zuena. XIX. mende hasieran hartu zuen berriz indarra, Erromantizismoa deitu den mugimendu artistikoarekin, eta ez da kasualitatea nolako tiradizoa duten oraindik Brontë ahizpen edo Jane Austen-en nobelek. Hor hasi zen amodio erromantikoa liburuetatik bizitzara pasatzen, jende askoren sentimenduak moldatzen. Hasiera batean Europako burgesiaren baitan izan zuen eragina, baina apurka, kolonizazio kulturalaz eta behekoek goikoak imitatzeko joeraz, gizadi ia osora zabaldu du bere ikuspegia. Literatura aitzindaria izan bazen gaiak sortzen eta klixeak finkatzen, XX. mendeko hedapen erabatekoa beste bi arte-motak ekarri dute: kantuak (ez al dute irratiko abesti guztiek horretaz hitz egiten?) eta zinemak (Hollywoodek –eta gero telebistak– erakutsi digu denoi musu ematen, "maite zaitut" esaten...).\nEta hau guztia, ona da ala txarra? Feministek insistitzen dute emakumeari menpeko rola ematen zaiola, printze urdinaren zain; hala ere, irudipena dut aurrerapauso historiko bat ere izan zela: garai batean (oraindik ere bai hainbat lekutan) emakume gazteek ez zuten ahotsik, eta familiak erabakitakoarekin ezkondu behar izaten zuten: aitak beste gizon bati entregatu ohi zion alaba, jabez aldatzeko; horren aldean, biek eroki elkar maiteko zuten gazte maiteminduen ametsa liberatzailea zen, nahiz eta gero errealitateak gustu mikatzagoa izan.\nAmodio eromantikoaren kritika ez da gaurkoa: 1850 aldean idatzia da Madame Bovary. Badakigu zoriona bikotekide perfektuaren bidez bilatzeak insatisfazioa dakarrela gehienetan gizon nahiz emakumeentzat, baina ez dago erraz alternatibak topatzen: bikote egonkorra ez den beste bizi-ereduek ez dute arrakastarik izan, eta denok nahi genuke ipuin arrosa bateko protagonista izan, nahiz amaierako musutik aurrerakoa hain zoragarria ez dela jakin. Horregatik jarraitzen dugu geure laranja erdiaren bila, June Fernandezek bezala.\n(Noticias-Ortzadar, 2011ko udazkenean)\nKlixeak eta esloganak\nXabier Mendiguren 2013/02/07 22:47\nHauteskundeak izan berri dira Israelen, eta badirudi Benjamin Netanyahuk segituko duela agintean, eta palestinarrek zapalduta jarraituko dutela, eta bake-aukera lehen bezain urri eta urruna izango dela geroan ere. Aspalditik dut judutarrekiko kezka: historian jazarpenik makurrenak izan dituen herria, munduari intelektual distiratsuenak eman dizkiona, eta bi horiek (diskriminaziozko historia eta goi mailako sortzaileak) oraingo bere zanpaketa bidegabearentzako aitzakia gisa darabiltzana.\nIntelektual sionistak lanak irakurtzeari uztea erabaki nuen orain urte batzuk. Hala ere, Agurtzane Juanena idazle lagunak David Grossmanen liburu bat oparitu dit berriki (Escribir en la oscuridad saiakera bilduma), eta salbuespena egin dut. Zorionez, esan beharko, gogoeta interesgarriak topatu baititut bertan. Euskaratu dizuedan hau, esaterako: "Esperientziaz esan dezaket, gatazka luze bateko hiritarrek beren egoera deskribatzeko darabilten hizkuntza, axalekoago bihurtzen dela gatazka luzatu ahala. Apurka, klixe eta eslogan sorta izatera murrizten da. Hasieran, gatazkaz zuzenean arduratzen diren instantziek sortzen dute hizkuntza hori: armadak, poliziak, ministerioek eta bestek; laster batean, gatazkaren berri ematen duten hedabideetara iragazten da, hizkera are makurrago bat ekarriz, bere publikoari istorio irensterraz bat ematen diona (argiro banatuz Estatuak gatazkaren ilunguneetan egiten duena, eta bertako hiritarrek beren buruak nola ikusten dituzten). Eta prozesua, azkenik, gatazkako hiritarren hizkuntza pribatu eta intimoraino iristen da (haiek gogorki ukatu arren)".\nPasartea irakurri ahala, gutaz ari zela iruditzen zitzaidan, ZEN planaz eta azken 30 urteotako hizkera antiterroristaren zabalkunde eta bilakaeraz; komunikabideetatik herritarrengana bidean, kultur espresioak ere guztiz kutsatu zituena: zinema dudarik gabe, eta baita literatura ere, neurri handi batean.\nGrossman bi aldeez ari denez, galdegin dezagun: zenbateraino izan da gure artean alde bietakoa hizkuntzaren manipulazio hori? Oso neurri txikian, nire ustez. Insurgentziaren aldeak ere bere klixe eta esloganak sortu, sortu izan ditu, baina horiek inposatzeko askoz ere bitarteko gutxiago izan ditu: lurralde kontrolaturik ez, komunikabideak gutxi... haien aldeko herritarrak ere aurkarien mezuen zaparrada pean bizi izan dira urte luzeotan. Horrek eraginik izan ote du gatazkaren amaieran? Agian bai, etsaiaren propaganda etengabeak animoen gainbehera ekar dezakeenez gero.\nEgoera desorekatu horrek dudarik gabeko eragina izan du, ordea, momentu hau bizitzeko dugun eran: euskaldunen aldetik adiskidetze eta bizikidetzarako gogoa zinezkoa den bitartean, espainiarren artean nagusi dira mendeku eta umiliazio-gogoak. Eta, horrez gain, esango nuke eragina izan duela eta duela oraindik ere arte-sorkuntzan. Euskaldunok idatzitako literaturak askoz ere estereotipo gutxiago erabili izan ditu, oro har, eta errealitateari lotuagoa izan da. Hemengo idazleek zintzotasun handiagoz jokatzeko asmoa izan dutelako batetik, baina baita ere, dudarik gabe, bertako irakurleak informatuago zeudelako, eta literaturaren tokian propaganda irensteko prest ez zeudelako. Beste aldean ez bezala, zoritxarrez.\nMugak hausteko gonbita\nXabier Mendiguren 2013/01/23 15:38\nEdozein muga apurtzea da tentagarria, baina gaur aipatzera noana oso kontu xume eta apala da. Goierrin barrena kultur ekitaldietan ibilita, zenbait konstatazio egin ahal izan ditut: bata, oso kultur eskaintza ona dugula, daukagun biztanle kopururako. Antzerkia, musika klasiko, folk, pop eta rockaren aldaera gehientsuenak, bertso-saioak, zinema komertziala eta baita alternatiboa ere, hitzaldiak, pintura-erakusketak, idazleekiko tertuliak... Eskaintza horren batez besteko kalitate maila ere txukuna dela esango nuke.\nBigarren konstatazio bat: asko kostatzen zaigu herri batetik bestera mugitzea: ordiziarrak nekez ateratzen dira Ordiziatik, ez beasaindarrak Beasaindik; herri txikietako jendea, ezinbestean, gehixeago mugitzen da; beharko, eskaintza horretaz baliatu nahi badute; baina oro har ikusten duzuna da herrian herrikoak joaten direla halako ekitaldietara, bakanak aldameneko herrietatik.\nHorrez gain, ematen du Goiko eta Beheko Goierriren artean amildegi bat dagoela, edo aduana zorrotz bat, txarrantxazko hesi, txakur zaunkari eta guardia armatuekin; bestela ez da ulertzen, dozena bat kilometroko tartea izanda, nola ez dagoen hartu-eman gehiago eta batetik besterako joan-etorri gehiago.\nHirugarren konstatazioa: oro har jakin-min gutxi dago norberaren esparrutik kanpoko arte-motak ezagutzeko. Nik ez diot aitari eskatuko rap kontzertu batera joateko, baina harrigarria iruditzen zait zein erraz eta zurrun sartzen garen eskema itxietan: bertso-saioetako entzulea gutxitan ikusiko duzu pop kontzertu batean, ez antzerki-ikuslea pintura-erakusketan, edo zinemakoa koru abesbatza baten emanaldian. Ez dut esan nahi artearen adar guztiak guztiei gustatu behar zaizkigunik, noski, baina ez dago gaizki ikusmin apur bat edukitzea, normalean ikusi edo entzuten ez dugun hori nolakoa ote den jakiteko, eta gustuen zabaltasuna, estilo batekoak eta bestekoak dastatzeko eta gozatzeko.\nKezka bat azaldu nahi dut (beste bat), oraintxe esan berri dudanaren ildotik: kultur ekitaldietako publikoa, oro har, ez ote doan adinean gora. Ez dut esan nahi gaurko gazteek kulturarako interesik ez dutenik: aldian aldiko gazteriak bere zaletasunak garatzen ditu; izatekotan, kultura programatzen dutenen edo dugunon arazoa izango litzateke, belaunaldi berriak kilikatuko dituzten ikuskizunekin ez asmatzeagatik, edo egitarauak egitean haiek kontuan ez hartzeagatik. Azterketa askoz luzeagoa merezi duen auzia da hau, eta albo batera utziko dut beraz.\nEta konstatazio hauen ondotik, gonbidapena eta eskaria. Gonbidapena, irakurle guztioi, Goierri osoko kultur eskaintza kontuan hartu, eta beldurrik gabe joateko batera eta bestera, nahiz zeuen herrian ez izan, nahiz zeuek bereziki menderatzen duzuen alorrekoa ez izan. Muga horiek hautsiz, seguru deskubrimendu ederrak egingo dituzuela, eta zuen bizitza zabaldu eta aberastu, gauza gutxi izango baitira kultura bezain gutxi kostatzen direnak eta horren poz sakona ematen dutenak.\nEskaria, berriz, herrietako agintari eta kultur teknikariei, batetik, eta Goierriko komunikabideei, bestetik. Aurrenekoei eskatuko nieke, ahal den neurrian, elkarren artean koordinatzeko, zaila dela jakin arren, eta antolatzen dituzten ekitaldien berri eskualde osoan zabaltzeko: ikusleen zein sortzaileen onerako izango da. Komunikabideei, aldiz (Hitzari eta astekari honi, bereziki), agenda on, oso, zehatz eta ondo eguneratu bat eskaintzeko eskatuko nieke. Hau edo beste ikustera animatzeko lehenengo baldintza baita hau eta hura izango direla jakitea, eta baita noiz eta non izango diren ere.\nLaster batean ekitaldi horietakoren batean elkar ikusiko dugulakoan, ez adiorik.\nXabier Mendiguren 2013/01/05 12:23\nNoticias taldeko Ortzadar gehigarrian ateratako artikulua 2013-01-5.\nItzultzaile Elkarteak sortutako 31 eskutik blog guztiz interesgarrian Iñigo Aranbarriri irakurri diot, berriki, gogoeta mamitsu bat, hitzek gainean daramaten pisu ideologikoari buruz. "Aita santua" esamoldetik abiatzen da artikulua, nola euskaraz ez daukagun beste hitzik eliza katolikoaren burua izendatzeko, eta nola guztiz izendapen baloratiboa den, eliza ama katolikoaren altzoan hazi eta hezi ez direnei erosoa ez zaiena (gogoan daukat, esaterako, Aingeru Epaltzak "Erresuma eta Fedea" nobela-sortan sorturiko Joanes Mailu pertsonaia, Joana Albretekoaren eta kalvindar erreformaren jarraitzaile zintzoa, "Erromako printzea" esapideaz baliatzen dena, besteak beste).\nGure hizkuntza zenbateraino dagoen kristautasunaren ondareak zamatua, berehala konturatzen da bat: "aitaren batean" esaten zaio zerbait arin egiteari; "doministikua" deitzen diogu usin egiteari; eta beste hainbat adibide ekar genitzake, hizkuntzaren erabilera laiko baterako oztopo direnak. Etsenplu guztiak ez dira behialako ebanjelizatzearen ondorio, gainera. Juan Bautista Eguzkitza abade lemoarra XX. mendeko lehen erdiko idazle oparoenetako bat izan zen, 1935ean gai sozialei buruzko saiakera bat argitaratu zuena: Gizarte-auzia: ugazaba eta langille arteko gora-berak; euskaldun jende xeheari azaldu nahi zizkion bizimodu modernoak ekarritako gatazka berriak, eta, hiztegi garbizalea boladan zegoenez, izen euskaldun jatorrak asmatzen zizkien ideologia arrotz horiei: adibidez, "sozialismoari", euskaraz, "gizartekeria" zeritzon; ez dago galdetu beharrik zer iritzi zuen Eguzkitzak "keria" horri buruz.\nHizkuntza baten historia den bezalakoa da, hori ezin dugu ukatu ez ezkutatu; axola zaidana da zenbateraino baldintzatzen duen horrek hiztunen jarduera (diskurtsoa, pentsaera, jokabidea). Aspaldi irakurri nion Sarrionandiari (Marginalia saiakera laburren bilduman, oker ez banago) guaranierari buruzko gogoeta bat. Kontu ezaguna da espainiarren kolonizazioak Hego Amerikako hizkuntza gehienak ezabatu zituela; indartsu iraun duen hizkuntza indigena ia bakarra guaraniera izan zen, gaurko Paraguayn mintzatzen dena, hango agintea jesuitek zutelako eta espainola inposatu ordez bertako hizkuntza erabiltzea erabaki zutelako. Ba, Sarrionandiak zioenez, guaranierak iraun bai, baina barrutik hustu egin omen zuten jesuitek, kristautasunaren seilu eta marka guztiak ezarrita.\nEz dakit ezer guaranieraz hori hala den ala ez ziurtatzeko, baina eztabaidagarria behintzat bada. Gure gizartea ere, hizkuntza bezala, guztiz kristaua izan da mendetan, baina nabarmena da nola ari den aldatzen ohitura eta balioetan azken 50 urteetan, onerako nahiz txarrerako. Bizimodu-aldaketok baino lehen ere, gure arbaso umil, apal eta otzan haiek, kristautasuna sinesmen dudaezintzat izan arren, gauzak ironiaz hartzen ere bazekitela esango nuke, hala ere. Hori pentsarazten dit behintzat zenbait hitzek hartu duten esanahiak: apaiz jende ilustratua Retorica ikasita etorriko zen herrira, sermoiak botatzera, baina herritar ezjakin haiek erretolika deitu zioten berba-jario alferreko eta maiz haserretuari; berdin, apaizgai eta sasiletraduen Gramatica txit gorena kalamatika bihurtu zen herri-usadioan: hizkera nahasi ulergaitza, alegia.\nGeurea da honaino ekarri dugun eta gaituen motxila; ez dago lekuz kanpo barrukoa ezagutzea, bertatik zer hartu eta zer utzi erabakitzeko, etorkizunean egin beharreko bidaian. Urte berri on.\nAipatu behar al da editorea\nXabier Mendiguren 2012/12/09 21:42\n(Ortzadar gehigarrian, 2012ko abenduaren 8an ateratako artikulua, Durangoko Azokaren aitzakiaz, editore ofizioaz, lan horren ikusgarritasunaz, eta abar, urteurren pertsonal bat aipatzeaz gainera)\nHau irakurtzen duzunean Durangoko azokan egongo naiz ni, eta zuetako asko ere handik pasako zarete egunotan. Urteurren pertsonal bat baimentzen badidazue, 25. urtea beteko dut aurten bertara lanera joaten hasi nintzenetik. Dena dela, ez dut azokaz hitz egiteko asmorik (zaila da ezer berririk esatea), ezta oroitzapenak kontatzekorik ere. Abiapuntua hor hartu dut, editore-lanbideaz gogoetatxo bat egiteko, eta liburu batean parte hartzen duten guztiez ere bai, neurri batean.\nErdi Aroan, askotan aipatu izan denez, ez zeukaten gaurko egiletzaren ideiarik: sarri ez zen ezagutzen nor zen literatur lan baten idazlea, eta eskuizkribu batean izena ageri zenean, sortzailearena nahiz kopiatzailearena izan zitekeen, bereizi gabe. Ernazimentuarekin aldatuz joan zen egoera, eta inprenta sortuz geroztik dudaezinezkoa da autoretzaren funtsa, horri loturiko eskubide ekonomikoak maiz ukatu izan zaizkion arren.\nAntzeko prozesua gertatu da marrazkilari eta itzultzaileekin. XX. mendea ondo sartua egon arte ez da aitortu izan haien lanaren garrantzia; ondo edo txarto ordaindu arren, aipatu ere ez zen egiten sarritan haien izena liburu barruan, artistaren kategoriarik merezi ez balute bezala. Zorionez, hori ere aldatu da.\nIldo berean, berriki irakurri dut, editorearen izena ere aipatu egin beharko litzatekeela liburuetan. Zein da, baina, editore baten lana? Hau ere ogibide berria da: Gutenberg-ez geroztik, inprimatzailea beste inor ez zen behar idazlearen lana plazaratzeko; XX. mendean argitaletxearen figura sortu zen, gehienetan bitartekari lanez arduratzen zen enpresa besterik izaten ez zena; azken 40 urteotako berrikuntza izan da editorea: zer liburu atera erabakitzen duena, neurri batean, eta, batez ere, liburu horri txukuntze bat ematen diona, hizkuntzaren aldetik, bestetik, eta ikuspegi literariotik, bestetik (aipatu ditudan hiru lanak –testuak onartzea, hizkuntza zuzentzea, eta literarioki hobetzen laguntzea– pertsona diferenteek ere egin ditzaketete).\nLanaren ardura dela-eta, ez da erokeria ez egolatria, hori nork egin duen aipatzea. Hala ere, ez naiz ni aipu hori sartzen lehena izango: maite dut bigarren maila diskretu batean gelditzea, eta ez apaltasun hutsagatik: editoreak irizpide garbiak eduki behar ditu literaturaz, idazleari aholkua emateko eta batzuetan kontra egiteko ere bai, baina beti idazlearen alde jardunez; testuaren azken emaitzan editoreak zenbaterainoko eragina izan duen (hutsaren hurrena batzuetan, handia besteetan) isilpean geratu behar du, aitortza-sekretuaren antzeko zerbait balitz bezala, idazlearen eta bien artekoa eta haiei bakarrik dagokiena.\nBestalde, ez nago ziur editorearen ogibideak luzaroan iraungo duen. Edizio elektronikoak nagusitzen badira, argitaletxeen funtzioa kolokan gera liteke, eta editorearena ere bai, horrenbestez. Azken batean, behin baino gehiagotan esan dudanez, literaturaren funtsezko elementuak testua, haren sortzailea eta hartzailea dira; gainerako agenteak (argitaletxe, banatzaile, dendari, kazetari, kritikari, liburuzain…) bitartekari hutsak gara, prozesuaren laguntzaile onenean eta bizkarroiak txarrenean.\nNik, obra ederren lehen irakurlea izateko zortea izan dut, idazle bikainak ezagutzeko plazera, eta haien lanak neurri txiki batean hobetzen laguntzeko pribilegioa. Aipamenarekin nahiz gabe, ez nuke aldatuko 25 urtez izan dudan lanbidea, aurrerantzean ere egiten jarraitu nahiko nukeena.\n« Aurreko 10 elementuak Hurrengo 10 elementuak » 1 ... 3 4 5 6 7 8 9 ... 60


Pearl Jam — Eibar.ORG | Eibarko peoria\nHemen zaude: Hasiera / Blogak / Etiam / Pearl Jam\nEneko (iraletik) dio:\nGasteizkoa naiz eta kontzertuan egon nintzen. Bai musika bai giroa, harrigarria benetan!\nsukaldatzeko gogoak sartu zaizkit.\nPearl Jam entzuten ari naiz eta post honekin topatu naiz. Ni ere joan gabe geratu nintzen, lastima...